Úrad pre finančný trh
Vazovova 2, 813 18 Bratislava

Správa o činnosti
Úradu pre finančný trh
za rok 2002

Bratislava, jún 2003

	Obsah

	Úvod 			5
1.	Základné informácie o úrade 	 	6
2.	Organizačné jednotky úradu		9
		(2.1) 	Organizačné členenie a zamestnanosť .		9	
		(2.2) 	Rozsah vykonávaných činností jednotkami mimo útvaru generálneho riaditeľa		10
		(2.3)	Rozsah vykonávaných činností jednotkami útvaru generálneho riaditeľa 		12
3.	Povoľovacia činnosť		15
		(3.1)  Prelicencovanie obchodníkov s cennými papiermi a strediska cenných papierov		15
		(3.2) 	Ďalšia povoľovacia činnosť 		16
		(3.3) 	Skúšky odbornej spôsobilosti		19
4.	Výkon dohľadu 		21
		(4.1)  Dohliadané subjekty 		21
		(4.2)  Výkon dohľadu na mieste 		22
		(4.3)  Výkon dohľadu na diaľku 		24		
		(4.4)  Hodnotenie výkonu dohľadu  		28
5.	Činnosť rady úradu 		29
		(5.1)  Rozhodnutia o rozkladoch proti rozhodnutiam úradu v prvom stupni 		29
		(5.2)  Metodické usmernenia		31
		(5.3)  Ďalšia činnosť rady		32
6.	Preskúmavanie rozhodnutí úradu súdom 	 	34
7.	Spolupráca s MF SR pri legislatíve 	 	36
8.	Súčinnosť úradu s inými inštitúciami	 	38
9.	Medzinárodná aktivita 	 	41
		(9.1)  Členstvo a činnosť v medzinárodných organizáciách 		41
		(9.2)  Úrad v prístupovom procese 		45
		(9.3)  Spolupráca so zahraničnými orgánmi dohľadu 		46
		(9.4)  Technická pomoc 		47
10.	Ďalšie činnosti 		49
		(10.1)  Vedenie zoznamov 		49
		(10.2)  Vydávanie vestníka 		49
11.	Vymáhané pokuty a príspevky 		51
12.	Vnútorná kontrola 		53
             Záver 		   54

Použité skrátené označenia

Zákon o dohľade	Zák. č. 96/2002 Z. z. o dohľade nad finančným trhom a o zmene a doplnení niektorých zákonov

Zákon o cenných papieroch	Zák. č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení zákona č. 291/2002 Z. z. a zákona č. 510/2002 Z. z.

Zákon o burze cenných papierov	Zák. č. 429/2002 Z. z. o burze cenných papierov [do 1. septembra 2002 bol účinný zákon č. 330/2000 Z. z. o burze cenných papierov v znení zákona č. 566/2001 Z. z., ktorý bol novým zákonom o burze zrušený]

Zákon o kolektívnom investovaní	Zák. č. 385/1999 Z. z. o kolektívnom investovaní v znení zák. č. 329/2000 Z. z., zák. č. 566/2001 Z. z. a zák. č. 96/2002 Z. z. [zákon bol ďalej novelizovaný zákonom č. 432/2002 Z. z., účinnosť tohto znenia je až od 1. januára 2003]

Zákon o dlhopisoch	Zák. č. 530/1990 Zb. o dlhopisoch v znení neskorších predpisov

Zákon o poisťovníctve 	Zák. č. 95/2002 Z. z. o poisťovníctve a o zmene a doplnení niektorých zákonov

Zákon o povinnom zmluvnom
poistení ...........................................	Zák. č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov

Úrad 	Úrad pre finančný trh

Obchodník s cennými papiermi 	Obchodník s cennými papiermi alebo pobočka zahraničného obchodníka s cennými papiermi

	Úvod

Rok 2002 priniesol významnú zmenu v postavení, pôsobnosti a financovaní Úradu pre finančný trh. Zákonom o dohľade nad finančným trhom, ktorý nadobudol účinnosť dňom 1. apríla 2002, sa úrad stal právnickou osobou, ktorej sa zveril výkon dohľadu nad finančným trhom v oblasti kapitálového trhu a poisťovníctva, a to v oblasti verejnej správy. Úrad bol tak dňom účinnosti nového zákona zriadený ako nový právny subjekt, ktorý vznikol z pôvodného Úradu pre finančný trh, zriadeného v novembri 2000 ako orgán štátnej správy za účelom výkonu štátneho dozoru nad kapitálovým trhom a poisťovníctvom. Do novembra 2000 plnilo túto funkciu Ministerstvo financií SR.
	Prijatím zákona o dohľade došlo aj k zmene v hospodárení úradu. Do 31. marca 2002 bol úrad rozpočtovou organizáciou financovanou z prostriedkov štátneho rozpočtu. Od 1. apríla 2002 je činnosť úradu financovaná z poskytovaných príspevkov od dohliadaných subjektov, z poplatkov za úkony v konaní pred úradom a zo zisku z predchádzajúcich účtovných období.
	Boli vytvorené predpoklady pre samostatný dohliadací orgán, ktorý je prevádzkovo nezávislý, kontrolovateľný pri výkone svojich funkcií, schopný profesionálneho výkonu svojich funkcií a zodpovedajúcich právomocí tak, ako to požadujú princípy medzinárodných organizácií a asociácií združujúcich dozorné orgány.
	Správa o činnosti úradu za rok 2002 obsahuje zhodnotenie činnosti od zriadenia úradu od 1. apríla 2002 do 31. decembra 2002. Predstavuje ucelenú informáciu o organizácii úradu, rozsahu vykonávaných činností a o spôsobe výkonu dohľadu v oblasti kapitálového trhu a poisťovníctva.
	Prvá časť tejto ročnej správy poskytuje základné informácie o úrade, jeho pôsobnosti, orgánoch a organizácii. V druhej časti správy je prezentovaná organizačná štruktúra úradu a pôsobnosť jeho jednotlivých organizačných útvarov.
	Zhodnoteniu povoľovacej činnosti úradu ako aj výkonu dohľadu na mieste a na diaľku sa venuje tretia a štvrtá časť správy. V nich sú údaje o počte a druhu jednotlivých dohliadaných subjektov ako aj  údaje o počte a druhu rozhodnutí v rámci povoľovacej činnosti a v rámci výkonu dohľadu. Činnosť rady úradu ako odvolacieho orgánu úradu proti rozhodnutiam úradu vydaným v prvom stupni popisuje piata časť správy.
	Šiesta až deviata časť správy prezentujú ďalšie činnosti úradu, najmä spoluprácu s Ministerstvom financií SR pri tvorbe legislatívy, súčinnosť úradu s inými orgánmi a organizáciami v Slovenskej republike ako aj rozsiahle medzinárodné aktivity úradu. Záverečná časť správy je potom venovaná výkonu vnútornej kontroly.
	Hodnotenie hospodárenia úradu za rok 2002 je predmetom samostatnej správy, ktorú úrad predkladá vláde Slovenskej republiky osobitne.

1.	Základné informácie o úrade

Úrad bol zriadený zákonom o dohľade dňom 1. apríla 2002 ako právnická osoba, ktorej sa v oblasti verejnej správy zveruje vykonávanie dohľadu nad finančným trhom v oblasti kapitálového trhu a poisťovníctva podľa zákona o dohľade a podľa osobitných zákonov. Úrad sa nezapisuje do obchodného registra a jeho sídlom je Bratislava.

V pôsobnosti úradu je: 
•	výkon dohľadu nad činnosťou obchodníka s cennými papiermi, pobočky zahraničného obchodníka s cennými papiermi, sprostredkovateľa investičných služieb, burzy cenných papierov, centrálneho depozitára cenných papierov, správcovskej spoločnosti, podielového fondu, poisťovne, pobočky zahraničnej poisťovne, poisťovacieho makléra a v rozsahu ustanovenom zákonom o dohľade alebo osobitným zákonom aj nad inými osobami a nad skupinami osôb a subjektov, ktorým osobitné zákony v oblasti kapitálového trhu alebo poisťovníctva ukladajú povinnosti tým, že

1.   vykonáva dohľad nad dodržiavaním ustanovení zákona o dohľade a osobitných zákonov,
2.   vedie konania podľa zákona o dohľade a osobitných zákonov v oblasti kapitálového trhu a poisťovníctva a vydáva povolenia podľa zákona o dohľade a osobitných zákonov a dohliada na plnenie ním vydaných rozhodnutí vrátane dodržiavania podmienok určených v týchto rozhodnutiach,
3.   vykonáva dohľad na diaľku a dohľad na mieste nad dohliadanými subjektami.

•	spolupráca s Ministerstvom financií SR na príprave návrhov všeobecne záväzných právnych predpisov v oblasti kapitálového trhu a poisťovníctva,
•	spolupráca a výmena informácii v rozsahu a za podmienok ustanovených týmto zákonom so zahraničnými orgánmi dohľadu v oblasti kapitálového trhu a poisťovníctva,
•	plnenie ďalších úloh, ak tak ustanovuje tento zákon alebo osobitný zákon.
Úrad sa za svoju činnosť zodpovedá vláde Slovenskej republiky, ktorej predkladá raz ročne správu o svojej činnosti a dvakrát v roku správy o stave kapitálového trhu a poisťovníctva v Slovenskej republike.
	Orgánmi úradu sú

•	rada úradu,
•	generálny riaditeľ úradu,
•	dozorný výbor úradu.
 Členov rady, generálneho riaditeľa a členov dozorného výboru vymenúva a odvoláva vláda. Vymenovanie za člena rady, generálneho riaditeľa a člena dozorného výboru je obmedzené najviac na dve za sebou nasledujúce funkčné obdobia. 
Rada úradu je štatutárnym a výkonným orgánom úradu. V jej právomoci je rozhodovať o rozkladoch proti rozhodnutiam úradu vydaným v prvom stupni ako aj o proteste prokurátora proti rozhodnutiu úradu, schvaľovať správy o stave kapitálového trhu a správy o stave poisťovníctva, schvaľovať návrhy dohôd o vzájomnej spolupráci, súčinnosti a poskytovaní informácií a podkladov medzi úradom a zahraničnými orgánmi dohľadu alebo medzi úradom a orgánmi verejnej moci v Slovenskej republike ako aj schvaľovať metodické usmernenia a odporúčania úradu vysvetľujúce uplatňovanie osobitných zákonov v praxi.
	Rada úradu má päť členov, z ktorých jeden je predseda rady, jeden je podpredseda rady pre dohľad nad kapitálovým trhom a jeden podpredseda rady pre dohľad nad poisťovníctvom. Uvedení členovia rady sú zamestnancami úradu. Ďalší dvaja členovia nie sú zamestnancami úradu. Funkčné obdobie člena rady je päťročné.
	V apríli 2002 vláda vymenovala:
•	Doc. Ing. Jozefa Makúcha, PhD. za predsedu rady úradu,
•	Ing. Slavomíra Šťastného, CSc., MBA za podpredsedu rady úradu pre dohľad nad kapitálovým trhom,
•	Ing. Júliusa Tomku, PhD. za podpredsedu rady úradu pre dohľad nad poisťovníctvom,
•	Mgr. Viliama Harvana za člena rady úradu,
•	Ing. Milana Horvátha za člena rady úradu.
	Generálny riaditeľ úradu riadi organizačný útvar, ktorý vykonáva dohľad na diaľku, dohľad na mieste a rozhoduje v konaní v prvom stupni. Pri plnení úloh spojených s výkonom dohľadu a s konaním v prvom stupni postupuje v súlade so zákonom o dohľade, osobitnými zákonmi a inými všeobecne záväznými právnymi predpismi, pričom koná a rozhoduje nestranne a nezávisle od iných orgánov úradu. Na plnenie úloh generálneho riaditeľa úradu zabezpečila rada úradu zriadenie organizačného útvaru generálneho riaditeľa.
	Funkčné obdobie generálneho riaditeľa je štvorročné.	
	V apríli 2002 vláda vymenovala za generálnu riaditeľku úradu Mgr. Júliu Šteflíkovú.
Dozorný výbor úradu je kontrolným orgánom úradu, v právomoci ktorého je kontrolovať hospodárenie úradu, schvaľovať rozpočet úradu, výšku príspevkov dohliadaných subjektov, správu o hospodárení úradu, audítora na overenie ročnej účtovnej závierky, ročnú účtovnú závierku, podmienky tvorby fondov úradu, ich výšku a spôsob použitia. Dozorný výbor úradu predkladá vláde správu o svojej kontrolnej činnosti.
Dozorný výbor úradu má päť členov, z ktorých jeden je predsedom dozorného výboru a jeden je podpredsedom dozorného výboru. Funkčné obdobie člena dozorného výboru je šesťročné.
V apríli 2002 vláda vymenovala:
•	Ing. Jozefa Škultétyho, PhD. za predsedu dozorného výboru úradu,
•	Ing. Štefana Králika za podpredsedu dozorného výboru úradu,
•	Ing. Vladimíra Rančíka za člena dozorného výboru úradu,
•	Ing. Mária Drosca za člena dozorného výboru úradu,
•	Ing. Stanislava Žofčáka za člena dozorného výboru úradu.

Poznámka:  v marci 2003 bol za predsedu dozorného výboru úradu vymenovaný Ing. František Palko

ORGANIZAČNÁ ŠTRUKTÚRA ÚRADU PRE FINANČNÝ TRH

Úrad pre finančný trh
Vazovova 2
813 18 Bratislava
tel.: (+421 – 2) 57 268 201
fax: (+421 – 2) 57 268 200
e-mail: info@uft.sk
www.uft.sk

2.	Organizačné jednotky úradu

K plneniu jednotlivých úloh, pre ktoré bol úrad zriadený, boli vytvorené príslušné odborné pracoviská. Prihliadalo sa pritom na osobitosti dané zákonom o dohľade ako aj na naplnenie cieľa optimálneho vykonávania funkcií úradu ako celku.
V súlade so zákonom o dohľade, na účely plnenia úloh, ktoré sú v zodpovednosti generálneho riaditeľa úradu, zabezpečila rada úradu zriadenie organizačného útvaru generálneho riaditeľa úradu; na tieto účely sa v rozpočte úradu osobitne rozpočtujú aj náklady na činnosť tohto organizačného útvaru.

2.1	Organizačné členenie a zamestnanosť 

Organizačné členenie úradu je nasledujúce:

1	Odbor vnútorných služieb

111	Sekretariát rady úradu
112	Tajomník rady úradu
113	Tajomník dozorného výboru úradu
114	Vonkajšie vzťahy úradu a tlačový tajomník úradu
115	Podateľňa, knižnica, archív

12	Oddelenie hospodárskych služieb

101	Referát vnútornej kontroly

2	Odbor informatiky a analýz

3	Odbor právnych služieb

Útvar generálneho riaditeľa úradu

401	Sekretariát generálneho riaditeľa úradu

4	Odbor kapitálového trhu

41	Oddelenie prelicencovania
42	Oddelenie povoľovacích činností
43	Oddelenie dohľadu I.
44	Oddelenie dohľadu II.

5	Odbor poisťovníctva

51	Oddelenie povoľovacie
52	Oddelenie dohľadu
Vývoj počtu zamestnancov úradu v roku 2002 uvádza nasledujúca tabuľka:

Organizačná jednotka	Systemizácia	Stav 1.4.2002	Stav 
30.6.2002	Stav 
30.9.2002	Stav 
31.12.2002	
Rada úradu	3	3	3	3	3	
Jednotky priamo riadené členom rady	37	36	34	34	35	
z toho:   odbor vnútorných služieb	19	21	19	19	20	
odbor informatiky a analýz	10	9	8	9	9	
odbor právnych služieb	7	4	5	5	5	
referát vnútornej kontroly	1	2	2	1	1	
Generálny riaditeľ úradu	1	1	1	1	1	
Útvar generálneho riaditeľa úradu	52	40	39	41	45	
z toho:   sekretariát gen. riaditeľa	3	0	1	1	2	
odbor kapitálového trhu	32	28	26	27	29	
odbor poisťovníctva	17	12	12	13	14	
Úrad pre finančný trh spolu	93	80	77	79	84	

Poznámka: 	Zamestnancami úradu sú len traja z piatich členov rady úradu, a to predseda rady úradu a obaja podpredsedovia rady úradu.

2.2	Rozsah vykonávaných činností jednotkami mimo útvaru generálneho riaditeľa

a)	Odbor vnútorných služieb
Odbor komplexne zabezpečuje vnútorné služby pre jednotlivé organizačné jednotky úradu ako aj pre úrad ako celok. Pritom najmä organizačne, administratívne a technicky zabezpečuje:
a)	agendu, ktorá súvisí s činnosťou rady úradu (sekretariát rady úradu),
b)	rokovania rady úradu v súlade s rokovacím poriadkom rady úradu a ďalšími vnútornými predpismi úradu (tajomník rady úradu),  
c)	rokovania dozorného výboru úradu v súlade s rokovacím poriadkom dozorného výboru úradu a ďalšími vnútornými predpismi úradu a poskytuje administratívnu podporu pre členov dozorného výboru úradu (tajomník dozorného výboru úradu),
d)	vonkajšie vzťahy a zahraničné vzťahy,
e)	prezentáciu úradu, jeho orgánov a jeho činnosti v prostriedkoch masovej komunikácie a poskytovanie verejných informácií (tlačový tajomník úradu),
f)	činnosť podateľne, archívu, knižnice
g)	agendu úradu v oblasti hospodárenia úradu, správy majetku úradu, personalistiky a miezd a v oblasti osobitných úloh (oddelenie hospodárskych služieb).

b)	Odbor informatiky a analýz
	V oblasti informačných systémov odbor zabezpečuje najmä zber dát, určovanie ich štruktúry, kontrolu ich vecnej a obsahovej správnosti, softvérové vybavenie a tiež počítačový hardvér, najmä potrebnú počítačovú sieť, t. j. servery, pracovné stanice, telefónnu ústredňu atď.
V oblasti vytvárania systému včasnej výstrahy (early warning system) a analýz odbor zabezpečuje najmä prípravné a koncepčné práce na tvorbe a postupnom zavádzaní systému včasnej výstrahy, ďalej denný, týždenný, mesačný a štvrťročný monitoring ako aj koordináciu spracovania a vedenia všetkých druhov zoznamov a všetkých druhov analýz, a to tak pre potreby úradu ako aj pre potreby ústredných orgánov štátnej správy a medzinárodných a nadnárodných organizácií.
V oblasti tvorby stratégií odbor najmä vytvára systémové predpoklady integrovaného dohľadu, formuluje poslanie a vízie úradu a navrhuje štruktúru externých výstupov informácií z úradu.
V oblasti medzinárodných vzťahov ich odbor zabezpečuje obsahovo. 

c)	Odbor právnych služieb 
V rámci prípravy všeobecne záväzných právnych predpisov v oblasti kapitálového trhu a poisťovníctva odbor koordinuje prípravu stanovísk úradu k pripravovaným návrhom všeobecne záväzných právnych predpisov a zúčastňuje sa na ich prerokúvaní, ako aj predkladá  Ministerstvu financií SR  podnety  na  prijatie všeobecne záväzných právnych predpisov.
V konaniach pred radou úradu odbor zabezpečuje činnosti poradných komisií na preskúmanie rozkladov proti rozhodnutiam úradu v prvom stupni a na preskúmanie rozhodnutí, proti ktorým bol podaný protest prokurátora a na základe odporúčaní týchto poradných komisií pripravuje návrhy rozhodnutí rady úradu, zabezpečuje preskúmanie právoplatných rozhodnutí podľa § 41 zákona o dohľade pre oblasť kapitálového trhu a poisťovníctva a pripravuje návrh rozhodnutia rady úradu vo veci a pripravuje konečné znenie všetkých ďalších druhostupňových rozhodnutí rady úradu.
Odbor pripravuje metodické usmernenia a odporúčania úradu.
V rámci tvorby vnútorných právnych predpisov úradu odbor vypracúva základné vnútorné predpisy úradu a metodicky usmerňuje a koordinuje prípravu a vypracúvanie ostatných vnútorných predpisov  úradu a posudzuje ich z hľadiska ich súladu so všeobecne záväznými právnymi predpismi a z hľadiska ostatných vnútorných predpisov úradu.
Odbor plní ďalšie úlohy, najmä zabezpečuje výkon právoplatných a vykonateľných rozhodnutí úradu, vypracúva zmluvy a dohody uzatvárané medzi úradom a inými právnymi subjektmi, zabezpečuje zastupovanie úradu pred súdmi a inými štátnymi orgánmi, zabezpečuje prípravu príslušných podaní na konanie pred súdmi.

d)	Referát vnútornej kontroly
V oblasti vnútornej kontroly zabezpečuje plnenie úloh vyplývajúcich zo všeobecne záväzných právnych predpisov v oblasti kontroly a zabezpečuje centrálnu evidenciu a vybavovanie sťažností a petícií doručených úradu.  

2.3	Rozsah vykonávaných činností jednotkami útvaru generálneho riaditeľa

a)	Odbor kapitálového trhu
Odbor komplexne zabezpečuje výkon dohľadu na diaľku a na mieste nad dohliadanými subjektmi v oblasti kapitálového trhu a pripravuje podklady pre rozhodnutia generálneho riaditeľa úradu v prvostupňových konaniach úradu, pripravuje podklady pre rokovanie poradnej komisie rady úradu na preskúmanie rozhodnutí úradu vo veciach v oblasti kapitálového trhu, podklady pre polročnú a ročnú správu úradu o stave kapitálového trhu, podklady pre analytickú činnosť úradu, pripravuje údajové podklady pre vedenie zoznamov podľa § 45 zákona o dohľade. Na zabezpečenie týchto činností sa odbor člení na štyri oddelenia.
Oddelenie prelicencovania zodpovedá za vypracúvanie rozhodnutí o udelení povolení na výkon činnosti obchodníkom s cennými papiermi a stredisku cenných papierov vykonávajúcich svoju činnosť na základe povolení vydaných pred 1. januárom 2002, ako aj novozaloženým osobám žiadajúcim o povolenie na poskytovanie investičných služieb a žiadateľom o vykonávanie činnosti centrálneho depozitára. Pritom najmä pripravuje podklady pre rozhodnutia generálneho riaditeľa úradu týkajúce sa povolenia na poskytovanie investičných služieb, povolenia na vznik a činnosť centrálneho  depozitára, prevádzkového poriadku centrálneho depozitára a predchádzajúcich súhlasov v súvislosti s činnosťou obchodníkov s cennými papiermi a centrálneho depozitára.
Oddelenie povoľovacej činnosti pripravuje podklady pre rozhodnutia generálneho riaditeľa úradu týkajúce sa povoľovacej činnosti v oblasti kapitálového trhu.
Pri povoľovacej činnosti podľa zákona o cenných papieroch pripravuje podklady pre rozhodnutia týkajúce sa povolenia na činnosť sprostredkovateľov investičných služieb, verejnej ponuky cenných papierov a verejnej ponuky majetkových hodnôt.
Pri povoľovacej činnosti podľa zákona o burze cenných papierov pripravuje podklady pre rozhodnutia týkajúce sa povolenia na vznik a činnosť burzy cenných papierov, burzových pravidiel a ich zmien ako aj voľby členov predstavenstva a dozornej rady burzy, vymenovania generálneho riaditeľa a vedúceho útvaru inšpekcie burzových obchodov a udeľuje príslušné predchádzajúce súhlasy.
Pri povoľovacej činnosti podľa zákona o kolektívnom investovaní pripravuje podklady pre rozhodnutia týkajúce sa správcovských spoločností (vznik a činnosť, zlúčenie alebo splynutie, zrušenie správcovskej spoločnosti, zmena stanov, voľba alebo vymenovanie nových členov predstavenstva, dozornej rady a prokuristov správcovskej spoločnosti), podielových fondov (vytvorenie podielového fondu, zmena štatútu podielového fondu, zlúčenie otvorených podielových fondov, prevod správy podielového fondu na inú správcovskú spoločnosť, premena uzavretého podielového fondu na otvorený podielový fond, premena investičného fondu na otvorený podielový fond, obmedzenia a rozloženia rizika majetku podielového fondu a pod.) a povolení pre zahraničnú správcovskú spoločnosť, resp. obchodníka s cennými papiermi.
Oddelenie dohľadu I. vykonáva dohľad nad činnosťou obchodníkov s cennými papiermi s povolením podľa právneho predpisu platného pred 1. 1. 2002 (zákona č. 600/1992 Zb. o cenných papieroch v znení neskorších predpisov), obchodníkov s cennými papiermi vykonávajúcich svoju činnosť podľa zákona o cenných papieroch, sprostredkovateľov  investičných služieb,  správcovských spoločností a nimi spravovaných podielových fondov, zahraničných správcovských spoločností vykonávajúcich činnosť podľa zákona o kolektívnom investovaní, depozitárov správcovských spoločností a podielových fondov, ako i nad investičnými spoločnosťami a investičnými fondmi vytvorenými podľa právnych predpisov platných pred 1. 1. 2000, najmä v súvislosti s ich likvidáciou. 
Za týmto účelom najmä zabezpečuje zhromažďovanie potrebných informácií a podkladov pre analytickú a rozhodovaciu činnosť úradu, monitoruje činnosť dohliadaných subjektov, preveruje podnety a oznámenia fyzických a právnických osôb nielen vo vzťahu k licencovaným subjektom, ale aj podnety poukazujúce na podozrenie z nezákonného podnikania fyzických a právnických osôb. Vykonáva dohľad na diaľku najmä vyhodnocovaním informačných a oznamovacích povinnosti dohliadaných subjektov. Výkonom dohľadu na mieste zisťuje a preukazuje porušenia ustanovení právnych predpisov upravujúcich činnosť dohliadaných subjektov a pripravuje podklady pre rozhodnutia generálneho riaditeľa úradu o uložení sankcií a opatrení na nápravu voči dohliadaným subjektom.
Oddelenie dohľadu II. zabezpečuje výkon dohľadu nad činnosťou  strediska cenných papierov (do vzniku centrálneho depozitára) a  burzy cenných papierov, vykonáva dohľad nad emitentmi cenných papierov, navrhovateľmi ponuky na prevzatie, vyhlasovateľmi verejnej ponuky cenných papierov, vyhlasovateľmi verejnej ponuky majetkových hodnôt. Za týmto účelom zabezpečuje zhromažďovanie potrebných informácií a podkladov pre  analytickú a rozhodovaciu činnosť úradu, denný monitoring obchodovania na burze s dôrazom na manipuláciu kurzov a poškodzovanie investorov. Monitoruje činnosť dohliadaných subjektov, najmä plnenie informačných povinností, plnenie oznamovacích povinností v súvislosti s ochranou finančného trhu, zisťuje či neboli zneužité dôverné informácie, či nedošlo ku konfliktu záujmov, či na trhu nepôsobia subjekty bez úradom schváleného prospektu investície alebo prospektu cenného papiera, preveruje podnety a oznámenia fyzických a právnických osôb týkajúce sa predmetu dohľadu. 

b)	Odbor poisťovníctva
Odbor komplexne zabezpečuje výkon dohľadu na diaľku a na mieste nad dohliadanými subjektmi v oblasti poisťovníctva a pripravuje podklady pre rozhodnutia generálneho riaditeľa úradu v prvostupňových konaniach úradu, pripravuje podklady pre rokovanie poradnej komisie rady úradu na preskúmanie prvostupňových rozhodnutí úradu, podklady pre polročnú a ročnú správu úradu o stave poisťovníctva, podklady pre analytickú činnosť úradu, pripravuje údajové podklady pre vedenie zoznamov podľa § 45 zákona o dohľade. Na zabezpečenie týchto činností sa odbor člení na dve oddelenia.
Povoľovacie oddelenie pripravuje v rámci povoľovacej činnosti v rozsahu podľa zákona o poisťovníctve najmä podklady pre rozhodnutia generálneho riaditeľa úradu týkajúce sa povolenia na vykonávanie poisťovacej činnosti právnickej osobe so sídlom na území Slovenskej republiky alebo zahraničnej poisťovni, na vykonávanie zaisťovacej činnosti právnickej osobe so sídlom na území Slovenskej republiky, poisťovni, zahraničnej poisťovni alebo zahraničnej zaisťovni, povolenia fyzickej osobe alebo právnickej osobe na vykonávanie činnosti poisťovacieho makléra alebo poisťovacieho agenta, ktorý vykonáva sprostredkovanie poistenia pre viac ako jednu poisťovňu, predchádzajúceho súhlasu podľa § 36 zákona o poisťovníctve, predchádzajúceho súhlasu na tvorbu ďalších technických rezerv poisťovne, prevodu poistného kmeňa alebo jeho časti, zápisu do zoznamu aktuárov.
Oddelenie dohľadu v rámci výkonu dohľadu na diaľku a dohľadu na mieste v rozsahu platných právnych predpisov v oblasti poisťovníctva najmä zabezpečuje zhromažďovanie a analýzu informácií a podkladov pre rozhodovaciu činnosť generálneho riaditeľa úradu, vypracúva a zabezpečuje aktuálnosť databázy o subjektoch poistného trhu, kontroluje obchodný plánu poisťovne, zaisťovne a pobočky zahraničnej poisťovne, kontroluje dodržiavanie predmetu vykonávanej činnosti v súlade s udeleným povolením na vykonávanie poisťovacej, resp. zaisťovacej činnosti, kontroluje plnenie oznamovacích povinností subjektov poistného trhu, kontroluje plnenie uložených sankcií a vykonáva dohľad na konsolidovanom základe.
V štvrťročných intervaloch kontroluje a analyzuje tvorbu a použitie technických rezerv poisťovní a spôsob umiestnenia prostriedkov technických rezerv, kontroluje hospodárenie poisťovní z hľadiska finančného krytia záväzkov poisťovní vyplývajúcich z uzavretých poistných zmlúv a  kontroluje solventnosť poisťovní a pobočiek zahraničných poisťovní.
Oddelenie tiež vykonáva dohľad na mieste priamo u dohliadaného subjektu za účelom overovania  predkladaných informácií.

3.	Povoľovacia činnosť

Úrad je oprávnený vydávať povolenia na činnosť fyzických a právnických osôb v rozsahu zákona o cenných papieroch, zákona o kolektívnom investovaní, zákona o burze cenných papierov, zákona o dlhopisoch, zákona o poisťovníctve a zákona o povinnom zmluvnom poistení. Povolenie môže obsahovať aj podmienky, ktoré musí žiadateľ pred začiatkom alebo počas výkonu činnosti splniť.
V roku 2002 nadobudli účinnosť rekodifikácie troch závažných právnych predpisov upravujúcich činnosť subjektov dohliadaných úradom – zákon o cenných papieroch  (od 1. 1. 2002), zákon o poisťovníctve (od 1. 3. 2002) a zákon o burze cenných papierov (od 1. 9. 2002). Tieto predpisy stanovili nové podmienky pre udelenie povolení na jednotlivé činnosti. Najmä zákon o cenných papieroch stanovil pre obchodníkov s cennými papiermi povinnosť požiadať o nové povolenie, pokiaľ chcú podnikať v oblasti poskytovania investičných služieb.
V rámci povoľovacej činnosti v období od 1. 4. 2002 do 31. 12. 2002 vydal úrad celkom 240 právoplatných rozhodnutí pre oblasť kapitálového trhu a 267 právoplatných rozhodnutí pre oblasť poisťovníctva.
Úrad pravidelne vyhlasuje skúšky odbornej spôsobilosti pre fyzické osoby, pre ktoré je takáto skúška podmienkou pre udelenie príslušného povolenia podľa zákona o kolektívnom investovaní, zákona o cenných papieroch, resp. zákona o poisťovníctve.  

3.1	Prelicencovanie obchodníkov s cennými papiermi a strediska cenných papierov 

Zákon o cenných papieroch, ktorý nadobudol účinnosť 1. 1. 2002, venuje výraznú pozornosť povoľovacej činnosti pre vznik obchodníka s cennými papiermi alebo zriadenie pobočky zahraničného obchodníka s cennými papiermi a výkon ich činnosti. Výrazne sa zvýšili kritéria pre povoľovanie činnosti obchodníkov s cennými papiermi, pričom hlavné investičné služby v súlade so smernicou o investičných službách smie vykonávať len obchodník s cennými papiermi. Rovnako niektoré vedľajšie investičné služby nesmie bez povolenia úradu vykonávať iná osoba ako obchodník s cennými papiermi. Zákon stanovil obchodníkom s cennými papiermi s povolením vydaným pred jeho účinnosťou povinnosť do 30. 9. 2002 (zahraničným obchodníkom s cennými papiermi do 30. 6. 2002) podať žiadosť o vydanie povolenia na poskytovanie investičných služieb, inak im uplynutím stanovenej lehoty platnosť pôvodného oprávnenia zanikne.
Ďalšou dôležitou zmenou, ktorú zákon o cenných papieroch priniesol je zavedenie systému viacstupňovej evidencie vlastníctva cenných papierov a s tým súvisiace zmeny v centrálnej evidencii cenných papierov, ktorú doteraz vykonávalo stredisko cenných papierov. Centralizovaný register emisií v centrálnom depozitári ostáva zachovaný, vedenie klientských účtov je umožnené obchodníkom s cennými papiermi, ktorí sú členmi centrálneho depozitára. Zákon stanovil Stredisku cenných papierov SR, a. s. povinnosť podať do 31. 12. 2002 úradu žiadosť o povolenie na vznik a činnosť centrálneho depozitára.

Na splnenie náročných úloh prelicencovania obchodníkov s cennými papiermi a strediska cenných papierov bolo v rámci útvaru generálneho riaditeľa úradu vytvorené od 17. 5. 2002 osobitné oddelenie. Okrem vybavovania bežnej agendy sa jeho zamestnanci snažili získať prehľad o doterajšej činnosti a pôsobení jednotlivých obchodníkov s cennými papiermi, čo najlepšie pochopiť príslušné európske smernice, ako aj skutočné praktické fungovanie obchodníkov s cennými papiermi na vyspelých trhoch. 
Proces prelicencovania výrazne mení kvalitatívnu úroveň obchodníkov s cennými papiermi. Dĺžka samotného procesu je závislá od počtu žiadostí, personálnych kapacít oddelenia i dôslednosti postupu zamestnancov pri vyhodnocovaní jednotlivých žiadostí. Vzhľadom na to, že proces je významnou príležitosťou pre „očistenie trhu“, uprednostňuje sa kritérium kvality pred rýchlosťou ukončenia procesu. 
K stanovenému termínu pre podanie žiadosti o udelenie povolenia na poskytovanie investičných služieb podalo žiadosť 52 subjektov s oprávnením na obchodovanie s cennými papiermi podľa predpisov platných pred účinnosťou zákona o cenných papieroch. Z tohto počtu bolo 16 bánk a pobočiek zahraničných bánk. V priebehu roka 2002 boli na úrad podané tiež 4 žiadosti o udelenie povolenia na poskytovanie investičných služieb od novozaložených subjektov. 
Do 31. 12. 2002 úrad vydal týchto 13 rozhodnutí, ktoré nadobudli právoplatnosť:
•	udelenie povolení na poskytovanie investičných služieb v rámci prelicencovania obchodníkov s cennými papiermi - 5 rozhodnutí,
•	udelenie povolení na poskytovanie investičných služieb novým subjektom - 2 rozhodnutia,
•	rozhodnutia o prerušení konania - 4 rozhodnutia,
•	rozhodnutia o zastavení konania - 2 rozhodnutia.

V septembri 2002 podalo Stredisko cenných papierov SR, a. s. na úrad žiadosť o udelenie povolenia na vznik a činnosť centrálneho depozitára. Za účelom posúdenia tejto žiadosti bola vytvorená osobitná pracovná skupina. Do konca roka 2002 konanie v tejto veci ukončené nebolo.

3.2	Ďalšia povoľovacia činnosť

a)	Zákon o kolektívnom investovaní 
	Podstatnú časť povoľovacej činnosti podľa zákona o kolektívnom investovaní v hodnotenom období tvorili konania začaté úradom na podnet účastníka konania vo veci žiadostí o udelenie povolenia na vytvorenie podielového fondu, o schválení zmeny stanov správcovskej spoločnosti a zmeny štatútov podielových fondov, o udelenie predchádzajúceho súhlasu na voľbu členov predstavenstva a dozornej rady správcovskej spoločnosti. Časť konaní viedol úrad na podnet  investičných spoločností  a investičných fondov, ktoré vznikli do 1. 1. 2000.
V súvislosti s činnosťou zahraničných správcovských spoločností, resp. obchodníkov s cennými papiermi, ktorí predávajú cenné papiere vydané zahraničnou správcovskou spoločnosťou,  bola výrazná pozornosť venovaná posudzovaniu súladu medzi úrovňou ochrany investorov v zahraničí a v Slovenskej republike.
V období od 1. 4. 2002 do 31. 12. 2002 úrad v rámci povoľovacej činnosti podľa zákona o kolektívnom investovaní vydal  52 rozhodnutí v nasledujúcom členení:
•	udelenie povolení na vznik a činnosť správcovskej spoločnosti, na vytvorenie podielových fondov, schválenie stanov, štatútov a predajných prospektov podielových fondov - 2 rozhodnutia,
•	udelenie povolení na zhromažďovanie peňažných prostriedkov od verejnosti na území Slovenskej republiky pre zahraničné správcovské spoločnosti resp. obchodníka s cennými papiermi - 2 rozhodnutia,
•	schválenie zmien stanov správcovskej spoločnosti - 11 rozhodnutí,
•	udelenie predchádzajúceho súhlasu na voľbu členov predstavenstva alebo dozornej rady správcovskej spoločnosti  - 10 rozhodnutí,
•	zmena povolenia na vznik a činnosť správcovskej spoločnosti - 2 rozhodnutia,
•	udelenie povolení na vytvorenie podielových fondov - 5 rozhodnutí,
•	schválenie zmien štatútov podielových fondov - 5 rozhodnutí, 
•	rozhodnutia týkajúce sa podielových fondov (predĺženie lehoty na zosúladenie limitov obmedzenia a rozloženia rizika, premena investičného fondu na otvorený podielový fond, nadobudnutie akcií do majetku podielového fondu od akcionára správcovskej spoločnosti, premena uzavretého podielového fondu na otvorený podielový fond, zlúčenie otvorených podielových fondov - 6 rozhodnutí,
•	vymenovanie likvidátora investičného fondu alebo schválenie likvidačného plánu investičného fondu  - 6 rozhodnutí, 
•	vymenovanie likvidátora investičnej spoločnosti, schválenie likvidačného plánu investičnej spoločnosti alebo schválenie účtovnej závierky a konečnej správy o priebehu likvidácie investičnej spoločnosti - 3 rozhodnutia.

b)	Zákon o cenných papieroch
Podstatnú časť povoľovacej činnosti podľa zákona o cenných papieroch v hodnotenom období tvorili konania začaté úradom na podnet účastníka konania vo veci žiadostí o vydanie príslušného povolenia na výkon činností sprostredkovateľa investičných služieb a žiadostí o schválenie prospektu cenného papiera, resp. prospektu investície a posudzovanie oznamov, inzerátov a obdobných materiálov určených na uverejnenie predkladaných vyhlasovateľmi verejnej ponuky cenných papierov, resp. majetkových hodnôt.
V období od 1. 4. 2002 do 31. 12. 2002 odbor v rámci povoľovacej činnosti podľa zákona o cenných papieroch vydal  50  rozhodnutí v nasledujúcom členení:
•	udelenie povolenia  na výkon činnosti sprostredkovateľa investičných služieb pre fyzické osoby - 25 rozhodnutí,
•	udelenie povolenia  na výkon činnosti sprostredkovateľa investičných služieb pre právnické osoby - 7 rozhodnutí,
•	schválenie prospektu cenného papiera alebo dodatku prospektu cenného papiera pre vyhlasovateľa verejnej ponuky cenných papierov - 13 rozhodnutí,
•	iné rozhodnutia týkajúce sa verejnej ponuky cenných papierov (zakázanie oznámenia o verejnej ponuke cenných papierov,  povolenie nezverejnenia informácie z prospektu cenného papiera) - 2 rozhodnutia, 
•	iné rozhodnutia týkajúce sa verejnej ponuky majetkových hodnôt (zakázanie oznámenia o verejnej ponuke majetkových hodnôt) - 1 rozhodnutie, 
•	schválenie dodatku cenníka Strediska cenných  papierov SR, a. s. - 2 rozhodnutia.

c)	Zákon o burze cenných papierov
Podstatnú časť povoľovacej činnosti podľa zákona o burze cenných papierov v hodnotenom období tvorili konania začaté úradom na podnet účastníka konania vo veci žiadostí o udelenie predchádzajúceho súhlasu v súvislosti s činnosťou burzy cenných papierov a rozhodnutia o schválení zmeny burzových pravidiel burzy cenných papierov. 
V decembri 2002 úrad udelil Slovenskej burze cenných papierov, a. s. predchádzajúci súhlas na vrátenie povolenia na vznik burzy, na základe ktorého Slovenská burza cenných papierov, a. s. vrátila povolenie na vznik burzy dňa 31. 12. 2002.
V období od 1. 4. 2002 do 31. 12. 2002 úrad v rámci povoľovacej činnosti podľa zákona o burze cenných papieroch vydal  13  rozhodnutí v nasledujúcom členení:
•	schválenie burzových pravidiel a ich zmien, nariadenie zosúladenia burzových pravidiel - 4 rozhodnutia, 
•	rozhodnutia o predchádzajúcom súhlase týkajúcom sa burzy cenných papierov (súhlas na voľbu člena predstavenstva, súhlas na voľbu vedúceho útvaru inšpekcie burzových obchodov, súhlas na vrátenie povolenia) - 9 rozhodnutí.

d)	Zákon o poisťovníctve
Podstatnú časť povoľovacej činnosti podľa zákona o poisťovníctve v hodnotenom období tvorili konania začaté úradom na podnet účastníka konania vo veci žiadostí o vydanie povolenia na výkon poisťovacej činnosti, žiadostí o vydanie  povolenia na výkon činnosti poisťovacieho agenta a poisťovacieho makléra a žiadostí o schválenie osôb navrhovaných za členov predstavenstva poisťovne.
V období od 1. 4. 2002 do 31. 12. 2002 vydal úrad v rámci povoľovacej činnosti podľa zákona o poisťovníctve 136 rozhodnutí v nasledujúcom členení:
•	vydanie povolenia na vznik a činnosť poisťovne - 3 rozhodnutia (Česká podnikateľská poisťovňa, a. s.; CREDIT SUISSE LIFE & PENSIONS POISŤOVŇA, a. s. a Poisťovňa Slovenskej sporiteľne, a. s.),
•	vydanie predchádzajúceho súhlasu na zlúčenie alebo splynutie poisťovne s inou poisťovňou - 2 rozhodnutia,
•	vydanie povolenia na výkon činnosti poisťovacieho agenta (fyzické a právnické osoby) - 25 rozhodnutí,
•	vydanie povolenia na výkon činnosti poisťovacieho makléra (fyzické a právnické osoby) - 81 rozhodnutí,
•	schválenie alebo neschválenie osôb navrhovaných za členov predstavenstva poisťovne - 18 rozhodnutí,
•	súhlas s nadobudnutím alebo prekročením podielu na základnom imaní poisťovne - 6 rozhodnutí,
•	1 rozhodnutie o vrátení správneho poplatku.

e)	Ďalšie rozhodnutia pri povoľovacej činnosti
V období od 1. 4. 2002 do 31. 12. 2002 úrad v rámci povoľovacej činnosti vydal ďalších  243  rozhodnutí v nasledujúcom členení:
•	vydanie rozhodnutia o prerušení konania - 161 rozhodnutí, z toho 88 v oblasti kapitálového trhu a 73 v oblasti poisťovníctva,
•	vydanie rozhodnutia o zastavení konania - 82 rozhodnutí, z toho 24 v oblasti kapitálového trhu a 58 v oblasti poisťovníctva.

3.3	Skúšky odbornej spôsobilosti 

Podmienkou na udelenie niektorých povolení je splnenie odborných predpokladov u fyzických osôb, ktoré sú žiadateľmi o povolenie, resp. ktoré budú pre žiadateľa vykonávať odborné činnosti. Osobitné zákony určujú, v ktorých prípadoch je jednou z podmienok pre udelenie povolenia zloženie príslušnej odbornej skúšky. Takéto odborné skúšky zabezpečuje úrad alebo ním poverená právnická osoba.

a)	Odborná skúška na preukázanie odbornej spôsobilosti v oblasti kolektívneho investovania
Skúška sa vykonáva v súlade s vyhláškou Ministerstva financií SR č. 26/2000 Z. z. o obsahu a spôsobe vykonania odbornej skúšky na preukázanie odbornej spôsobilosti v oblasti kolektívneho investovania a o ustanovení výšky úhrady za jej vykonanie v znení vyhlášky č. 107/2001 Z. z. 
Zabezpečením tejto skúšky poveril úrad v súlade s ustanoveniami § 7 ods. 6 a 7 zákona o kolektívnom investovaní Asociáciu správcovských spoločností. Skúška sa skladá z časti písomnej a z časti ústnej pred sedemčlennou skúšobnou komisiou, ktorú v roku 2001 vymenoval predseda úradu Doc. Ing. Jozef Makúch, PhD. podľa vtedy platných predpisov. V komisii sú dvaja zástupcovia úradu, jeden z nich je predseda komisie.
V roku 2002 boli vyhlásené dva termíny pre túto skúšku odbornej spôsobilosti:
•	na skúšku konanú dňa 20. apríla 2002 sa prihlásilo a bolo pozvaných 19 záujemcov, z tohto počtu podmienkam skúšky v písomnej aj ústnej časti vyhovelo 6 účastníkov a obdržalo osvedčenie o vykonaní odbornej skúšky,
•	na skúšku konanú dňa 23. novembra 2002 sa prihlásilo a bolo pozvaných 22 záujemcov, z tohto počtu podmienkam skúšky v písomnej aj ústnej časti vyhovelo 10 účastníkov a obdržalo osvedčenie o vykonaní odbornej skúšky.

b)	Odborná skúška sprostredkovateľa investičných služieb
Skúška sa vykonáva v súlade s vyhláškou Ministerstva financií SR č. 8/2002 Z. z. o obsahu odbornej skúšky sprostredkovateľa investičných služieb, spôsobe jej vykonania a výške úhrady za jej vykonanie.
Zabezpečením tejto skúšky poveril úrad v súlade s ustanoveniami § 61 ods. 10 zákona o cenných papieroch Asociáciu obchodníkov s cennými papiermi. Skúška sa skladá z časti písomnej a z časti ústnej pred sedemčlennou skúšobnou komisiou. V komisii sú dvaja zástupcovia úradu, jeden z nich je predseda komisie.

V roku 2002 boli vyhlásené dva termíny pre túto skúšku odbornej spôsobilosti:
•	na skúšku konanú dňa 3. júla 2002 sa prihlásilo a bolo pozvaných 8 záujemcov, odbornej skúšky sa zúčastnili 4 účastníci, z tohto počtu podmienkam skúšky v písomnej aj ústnej časti vyhoveli 2 účastníci a obdržali osvedčenie o vykonaní odbornej skúšky,
•	na skúšku konanú v dňoch 29. – 30. novembra 2002 sa prihlásilo a bolo pozvaných 40 záujemcov, odbornej skúšky sa zúčastnili 40 účastníci, z tohto počtu podmienkam skúšky v písomnej aj ústnej časti vyhovelo 31 účastníkov a obdržalo osvedčenie o vykonaní odbornej skúšky.

c)	Odborná skúška aktuára
Odborná skúška sa vykonáva v súlade s vyhláškou Ministerstva financií SR č. 144/2002 Z. z. o odbornej skúške poisťovacieho makléra, poisťovacieho agenta a aktuára a o poplatku za jej vykonanie. Odbornú skúšku zabezpečoval úrad na svoje náklady. Odborná skúška sa skladá z písomnej časti a z ústnej časti pred päťčlennou komisiou, ktorú menuje generálny riaditeľ úradu. V komisii je minimálne jeden zástupca úradu.
V roku 2002 boli vyhlásené dva termíny tejto odbornej skúšky:
•	na odbornú skúšku konanú v dňoch 8. – 9. októbra 2002 sa prihlásilo a bolo pozvaných 23 záujemcov, odbornej skúšky sa zúčastnilo 22 účastníkov, podmienkam písomnej aj ústnej časti  vyhovelo a osvedčenie o vykonaní odbornej skúšky obdržalo 15 účastníkov,
•	na odbornú skúšku konanú v dňoch 3. – 4. decembra 2002 sa prihlásilo a bolo pozvaných 17 záujemcov, odbornej skúšky sa zúčastnilo 15 účastníkov, podmienkam písomnej aj ústnej časti  vyhovelo a osvedčenie o vykonaní odbornej skúšky obdržalo 10 účastníkov.

d)	Odborná skúška poisťovacieho makléra a poisťovacieho agenta, ktorý vykonáva sprostredkovanie poistenia pre viac ako jednu poisťovňu
Odborná skúška sa vykonáva v súlade s vyhláškou Ministerstva financií SR č. 144/2002 Z. z. o odbornej skúške poisťovacieho makléra, poisťovacieho agenta a aktuára a o poplatku za jej vykonanie. Odbornú skúšku zabezpečoval úrad na svoje náklady. Odborná skúška sa skladá z písomnej časti a z ústnej časti pred päťčlennou komisiou, ktorú menuje generálny riaditeľ úradu. V komisii je minimálne jeden zástupca úradu.
V roku 2002 bol vyhlásený jeden termín tejto odbornej skúšky:
•	na odbornú skúšku konanú dňa 30. októbra 2002 sa prihlásilo, bolo pozvaných a zúčastnilo sa 5 záujemcov, podmienkam písomnej aj ústnej časti vyhovel 1 účastník, ktorý obdržal osvedčenie o vykonaní odbornej skúšky poisťovacieho makléra.

4.	Výkon dohľadu

Predmetom dohľadu, ktorý vykonáva úrad, je dodržiavanie podmienok ustanovených povoleniami pre jednotlivé dohliadané subjekty v rozsahu ustanovenom príslušnými zákonmi, ako aj dodržiavanie zákonov upravujúcich činnosť dohliadaných subjektov v rozsahu z nich vyplývajúcich, zákona o dohľade a ďalších zákonov pre oblasť finančného trhu a všeobecne záväzných právnych predpisov vydaných na ich vykonanie.
Výkonom dohľadu úrad zisťuje objektívny stav a ďalšie dôležité skutočnosti o dohliadaných subjektoch, najmä nedostatky v ich činnosti, príčiny zistených nedostatkov, škodlivé dôsledky zistených nedostatkov a osoby zodpovedné za zistené nedostatky. Úrad vykonáva dohľad na diaľku a dohľad na mieste.

4.1	Dohliadané subjekty 

V nasledujúcej tabuľke je sumárny prehľad počtu subjektov dohliadaných úradom podľa osobitných zákonov (v prípade zákona o dlhopisoch je uvedené členenie podľa jednotlivých druhov vydávaných cenných papierov):

	Stav 
k 1. 4. 2002	Stav 
k 31. 12. 2002	
Zákon o cenných papieroch			
Obchodníci s CP s povolením podľa zák. č. 600/1992 Zb.	129	45	
Obchodníci s CP s povolením na poskytovanie investič. služieb	0	5	
Sprostredkovatelia investičných služieb – fyzické osoby	-	25	
Sprostredkovatelia investičných služieb – právnické osoby	1	8	
Stredisko cenných papierov SR, a. s.	1	1	
Garančný fond investícií	1	1	
Emitenti cenných papierov prijatých na obchodovanie	1002	583	
Vyhlasovatelia verejných ponúk cenných papierov	2	11	
Vyhlasovatelia verejnej ponuky majetkových hodnôt	4	4	
Navrhovatelia povinných ponúk na prevzatie	10	36	
Navrhovatelia ponúk na prevzatie	0	1	
Zákon o burze			
Burzy cenných papierov	2	2	
	Stav 
k 1. 4. 2002	Stav 
k 31. 12. 2002	
Zákon o kolektívnom investovaní			
Správcovské spoločnosti	9	    10	
Otvorené podielové fondy	38	    46	
Uzavreté podielové fondy	54	53	
Špeciálne podielové fondy	-	      1	
Zahraničné správcovské spoločnosti	9	9	
Zahraničné fondy kolektívneho investovania	42	43	
Obchodníci s CP s povolením na predaj CP ZSS	-	1	
Zákon o dlhopisoch			
Emisie podnikových dlhopisov	215	273	
Emisie komunálnych dlhopisov	26	23	
Emisie konvertibilných dlhopisov	1	2	
Emisie zamestnaneckých obligácií	-	2	
Emisie hypotekárnych záložných listov	-	3	
Zákon o poisťovníctve			
Poisťovne	27	28	
Poisťovací agenti – fyzické osoby	-	14	
Poisťovací agenti – právnické osoby	-	10	
Poisťovací makléri – fyzické osoby	-	28	
Poisťovací makléri – právnické osoby	-	50	
Neprelicencovaní sprostredkovatelia – fyzické osoby (povolenie platné podľa zákona č. 24/1991 Zb. o poisťovníctve)	90	76	
Neprelicencovaní sprostredkovatelia – právnické osoby (povolenie platné podľa zákona č. 24/1991 Zb. o  poisťovníctve)	153	126	

   	Dve správcovské spoločnosti, ktorým úrad udelil povolenie na vznik a činnosť a povolenie na vytvorenie 3 otvorených podielových fondov a 1 špeciálneho podielového fondu neboli ešte k 31. 12. 2002 zapísané do obchodného registra

4.2	Výkon dohľadu na mieste

V roku 2002 úrad vykonal dohľad na mieste celkom v 12 subjektoch finančného trhu. Počet subjektov, u ktorých bol vykonaný dohľad na mieste, je najmä v oblasti kapitálového trhu ovplyvnený prechodným obdobím, v ktorom sa začal implementovať nový zákon o cenných papieroch, takže ťažisko činnosti sa dočasne prenieslo na prelicencovanie obchodníkov s cennými papiermi a na dohľad na diaľku.

a)	Dohľad na mieste u subjektov kapitálového trhu
V uplynulom roku bol vykonaný dohľad na mieste u 6 subjektov kapitálového trhu, z toho: 
•	v dvoch správcovských spoločnostiach - PRVÁ  PENZIJNÁ správ. spol. a. s. a v 44 ňou spravovaných podielových fondoch a  PROFICONT správ. spol., a. s. a v 2 ňou spravovaných podielových fondoch:
v spoločnosti  PRVÁ  PENZIJNÁ správ. spol. a. s., ktorá spravuje najväčší počet podielových fondov v Slovenskej republike (41 uzavretých a 3 otvorené podielové fondy), bol výkon dohľadu na mieste zameraný najmä na dodržiavanie štatútu podielových fondov a stanov správcovskej spoločnosti, dodržiavanie podmienok na vydávanie a predaj podielových listov, na správu a nakladanie s majetkom v podielových fondoch podľa ustanovení zákona o kolektívnom investovaní, dodržiavanie ustanovení o informačnej povinnosti, na dodržiavanie pravidiel obmedzenia a rozloženia rizika;
v správcovskej spoločnosti  PROFICONT správ. spol., a. s., ktorá v čase výkonu dohľadu na mieste spravovala 2 otvorené podielové fondy, bol výkon dohľadu na mieste zameraný najmä na dodržiavanie pravidiel obmedzenia a rozloženia rizika v podielových fondoch, posudzovanie výhodnosti nákupu, resp. predaja cenných papierov do portfólia podielového fondu a na zabezpečenie primeranej ochrany investorov,
•	u troch obchodníkov s cennými papiermi - GENERAL INVEST COMPANY, o. c. p, a. s, Bartolomei Finance, o. c. p, a. s. a SEVISBROKERS, o. c. p., a. s., kde bol výkon dohľadu na mieste zameraný najmä na kontrolu výhodnosti obstarávania kúpy, resp. predaja cenných papierov pre klientov, vedenie predpísanej dokumentácie a plnenie záväzkov vyplývajúcich zo zmlúv voči klientom, náležitosti komisionárskych a mandátnych zmlúv o obstaraní kúpy a predaja cenných papierov, zmlúv o sprostredkovaní kúpy a predaja cenných papierov, vedenie denníka obchodníka s cennými papiermi,
•	v Stredisku cenných papierov SR, a. s. bol výkon dohľadu na mieste zameraný na poplatky za služby realizované pre klientov  najmä  v súvislosti s vedením účtu majiteľa cenných papierov.     
Na základe týchto dohľadov na mieste a dohľadov na mieste z predchádzajúceho obdobia bolo vypracovaných 7 oboznámení s kontrolnými zisteniami, resp. protokolov o vykonanom dohľade.

b)	Dohľad na mieste u subjektov poisťovníctva
V období od 1. 4. 2002 do 31. 12. 2002 bol vykonaný dohľad na mieste v 6 poisťovniach, a to Poisťovňa DRUKOS a. s., Poisťovňa TATRA a. s., VICTORIA - VOLKSBANKEN Poisťovňa, a. s., Poisťovňa Cardif Slovakia, a. s., Wüstenrot, životná poisťovňa a. s. a R+V Poisťovňa, a. s. V prvých dvoch prípadoch išlo o dokončenie dohľadu, ktorý bol začatý v zmysle predchádzajúcej legislatívy, za pôsobnosti predchádzajúceho Úradu pre finančný trh. 
Dohľady na mieste boli zamerané na dodržiavanie ustanovení zákona o poisťovníctve a vykonávacích predpisov, na hospodárenie poisťovne, tvorbu a umiestnenie prostriedkov rezerv a na kontrolu podkladov pre vykazovanie platobnej schopnosti poisťovne. 
V 3 prípadoch bolo na základe kontrolných zistení z vykonaného dohľadu na mieste zistené porušenie dodržiavania ustanovení všeobecne záväzných právnych predpisov upravujúcich poisťovníctvo (Poisťovňa DRUKOS a. s., Poisťovňa TATRA a. s. a Poisťovňa Cardif Slovakia, a. s.) a následne boli začaté konania a vydané rozhodnutia o uložení sankcie.
4.3	Výkon dohľadu na diaľku

V roku 2002 kládol úrad zvýšený dôraz najmä na výkon dohľadu na diaľku a monitoring trhu, kde bola snaha sledovať a analyzovať  produkty ponúkané na trhu a včas odhaľovať nezákonné konanie subjektov na trhu s cieľom minimalizovať negatívne vplyvy na potencionálnych investorov a zvýšiť transparentnosť a dôveryhodnosť trhu. 
V oblasti kapitálového trhu sa zvýšená pozornosť začala venovať  informačnej povinnosti správcovských spoločností a depozitárov v oblasti dodržiavania obmedzení a rozloženia rizika v majetku podielových fondov najmä z dôvodu, že trh zaznamenáva zvýšený záujem investorov  o investovanie do podielových fondov, a nakoľko v kolektívnom investovaní  neexistujú kompenzačné schémy je nevyhnutné minimalizovať  riziko pri tejto forme investovania. V priebehu druhého polroka 2002 sa začala po prvýkrát sledovať aj informačná povinnosť obchodníkov s cennými papiermi podľa ustanovení zákona o cenných papieroch.
V oblasti poisťovníctva sa venuje zvýšená pozornosť štvrťročnému sledovaniu výšky a spôsobu umiestnenia prostriedkov technických rezerv poisťovní, vývoju situácie na poistnom trhu pomocou ukazovateľov, ktorými sú predpísané poistné, náklady na poistné plnenia a škodovosť, ďalej sa sleduje solventnosť poisťovne, t. j. schopnosť poisťovne trvalo zabezpečiť vlastnými zdrojmi úhradu záväzkov vyplývajúcich z uzavretých poistných zmlúv. Zvýšený dôraz sa kládol na rozbor a vyhodnotenie aktuárskej správy poisťovne a audítorom overených účtovných závierok a audítorských správ. Osobitná pozornosť sa venuje stavu a vývoju v povinnom zmluvnom poistení zodpovednosti za škodu spôsobenú prevádzkou motorového vozidla.

a)	Obchodníci s cennými papiermi a sprostredkovatelia investičných služieb
V hodnotenom období úrad vykonával dohľad na diaľku predovšetkým pri ponuke príslušných produktov na trhu a realizácii obchodov s cennými papiermi na verejnom trhu. Pritom
•	začal 5 konaní vo veci uloženia sankcie za porušenie všeobecne záväzných právnych predpisov,
•	vydal 7 sankčných rozhodnutí, z toho k 31. 12. 2002 boli 4 právoplatné, uložené spoločnostiam : Poštová banka, a. s., J&T Securities (Slovakia), o. c. p., a. s., MAGMA Investment, o. c. p. a. s., a Pro Partners o. c. p., a. s., 
•	vydal 1 rozhodnutie o nevylúčení zamestnancov úradu z konania.
Súčasne v uvedenom období nadobudli právoplatnosť 2 rozhodnutia, ktorými úrad odňal povolenie na obchodovanie s cennými papiermi spoločnostiam G & BRC Slovakia, o. c. p., a. s. a FORUS, obchodník s cennými papiermi, a. s.

b)	Správcovské spoločnosti, fondy kolektívneho investovania a depozitári
V hodnotenom období úrad vykonával dohľad na diaľku predovšetkým pri plnení informačných povinností, pri obmedzení a rozložení rizika a pri ponuke príslušných produktov na trhu. Pritom
•	začal 5 konaní vo veci uloženia sankcie za porušenie všeobecne záväzných právnych predpisov,
•	vydal 3 sankčné rozhodnutia, z toho k 31. 12. 2002  boli právoplatné 2 rozhodnutia, obe uložené spoločnosti PROFICONT správ. spol., a. s.,
•	vydal 1 rozhodnutie o predbežnom opatrení voči spol. PROFICONT správ. spol., a. s.

c)	Stredisko cenných papierov
V hodnotenom období úrad
•	dohliadal na dodržiavanie právnych noriem upravujúcich oblasť kapitálového trhu pri vykonávaní činnosti strediska cenných papierov s dôrazom na dodržiavanie zákona o cenných papieroch, na poskytované služby so zameraním na vedenie účtov majiteľov cenných papierov, vedenie registra emitentov, zabezpečovanie zmeny majiteľov cenných papierov,
•	posudzoval prevádzkový poriadok v rámci schvaľovacieho konania.

d)	Burzy cenných papierov

V hodnotenom období úrad dohliadal na dodržiavanie právnych noriem upravujúcich oblasť kapitálového trhu pri vykonávaní činnosti búrz s dôrazom na dodržiavanie zákona o burze cenných papierov a burzových pravidiel. Pritom
•	vykonával priebežné denné monitorovanie a vyhodnocovanie obchodovania na Burze cenných papierov v Bratislave, a. s. a Slovenskej burze cenných papierov, a. s. na základe zverejnených informácií, s dôrazom na manipuláciu kurzov a možné poškodzovanie investorov,
•	vykonával priebežné denné monitorovanie a vyhodnocoval obchodovanie s cennými papiermi vybraných spoločností na burzách, s dôrazom na manipuláciu kurzu cenného papiera,
•	vykonával priebežné denné monitorovanie a vyhodnocovanie obchodovania na burzách na základe vyžiadaných informácií pri uzatváraní priamych obchodov s dôrazom na uzatváranie obchodov za neprimerané ceny, odkupovanie akcií od minoritných akcionárov, splnenia si povinnosti vyhlásiť povinnú ponuku na prevzatie, 
•	viedol zoznamy emitentov cenných papierov, ktorých cenné papiere boli prijaté na obchodovanie na burzy podľa jednotlivých trhov príslušnej burzy,
•	dohliadal na činnosť členov búrz a emitentov prijatých na jednotlivé trhy príslušných búrz,
•	analyzoval a podrobnejšie preveroval na burzách 25 priamych obchodov,
•	vypracoval 4 rozhodnutia o predbežnom opatrení o pozastavení obchodovania na burzách.

e)	Emitenti cenných papierov vydaných na základe verejnej ponuky – informačná povinnosť v zmysle § 130 zákona o cenných papieroch
V hodnotenom období úrad
•	evidoval, zhromažďoval a kontroloval polročné (470 za prvý polrok 2002) a ročné správy (1030 za rok 2001) o výsledkoch hospodárenia emitentov cenných papierov vydaných na základe verejnej ponuky,
•	vypracoval rozhodnutia o uložení sankcií za neplnenie informačnej povinnosti – 9 rozhodnutí,
•	pripravil databázu plnenia informačnej povinnosti emitentov,
•	vypracoval 4 rozhodnutia, ktorými povolil výnimku z uverejnenia určitej informácie z ročnej správy za rok 2001 a  jedno rozhodnutie o povolení vynechania uverejnenia určitej informácie z polročnej správy za polrok 2002,
•	vypracoval jedno rozhodnutie o zastavení konania vo veci udelenia výnimky z uverejnenia určitej informácie z ročnej správy za rok 2001.

f)	Emitenti dlhopisov
V hodnotenom období úrad
•	vydal 1 rozhodnutie  o uložení sankcie za nedodržanie náležitostí emisných podmienok podľa  zákona o dlhopisoch,
•	zhromažďoval a preveroval náležitosti emisných podmienok u vydaných dlhopisov, plnenie oznamovacích povinností voči úradu i Národnej banke Slovenska (136 emitentov),
•	kontroloval dodržiavanie zverejnenia emisných podmienok dlhopisov v periodickej tlači s celoštátnou pôsobnosťou i v Obchodnom vestníku,
•	preveroval vyplácanie výnosov z dlhopisov a vyplatenie menovitej hodnoty dlhopisov v zmysle emisných podmienok, 
•	spracoval a analyzoval údaje emitentov dlhopisov, údaje poskytnuté Národnou bankou Slovenska a Strediskom cenných papierov SR, a. s.

g)	Vyhlasovatelia povinnej ponuky na prevzatie
V hodnotenom období úrad
•	posudzoval oprávnenosť ukončenia obchodovania na burze cenných papierov s akciami emitentov na základe rozhodnutia ich valného zhromaždenia bez vyhlásenia povinnej ponuky na prevzatie – 17 prípadov,
•	vypracoval rozhodnutia, týkajúce sa schválenia povinnej ponuky na prevzatie, zastavenia konania vo veci povinnej ponuky na prevzatie a rozhodnutie o zamietnutí návrhu povinnej ponuky na prevzatie – 27 rozhodnutí,
•	poskytoval konzultácie právnickým a fyzickým osobám k jednotlivým ustanoveniam zákona týkajúcich  sa povinnej ponuky na prevzatie,
•	zabezpečoval monitoring prekročenia podielov akcií uvedených v ustanovení § 113 zákona o cenných papieroch a vedenie evidencie oznamovacej povinnosti.

h)	Vyhlasovatelia verejnej ponuky majetkových hodnôt
V hodnotenom období úrad
•	vykonával monitoring  možných vyhlasovateľov verejnej ponuky majetkových hodnôt,
•	vyhodnocoval činnosť subjektov, pri ktorých úrad nadobudol podozrenie, že sú vyhlasovateľmi verejnej ponuky majetkových hodnôt v rozpore so zákonom o cenných papieroch,
•	podával informácie o činnosti vyhlasovateľov verejnej ponuky majetkových hodnôt orgánom činným v trestnom konaní,
•	sledoval plnenie informačnej povinnosti vyhlasovateľov verejnej ponuky majetkových hodnôt.

i)	Poisťovne, poisťovací agenti a poisťovací makléri
V hodnotenom období úrad
•	štvrťročne vyhodnocoval výšku a spôsob umiestnenia prostriedkov technických rezerv poisťovní,
•	štvrťročne vyhodnocoval vybrané ukazovatele poistného trhu a priebežné účtovné závierky poisťovní,
•	evidoval, kontroloval a vyhodnocoval polročné a ročné správy o hospodárení poisťovní,
•	ročne vyhodnocoval výkazy špecifických údajov o poistnom trhu, 
•	sledoval a vyhodnocoval solventnosť (platobnú schopnosť) poisťovní,
•	štvrťročne sledoval a vyhodnocoval hlásenia o štruktúre voľných, ničím nezaťažených aktív predstavujúcich garančný fond poisťovne,
•	mesačne evidoval a vyhodnocoval ukazovatele v povinnom zmluvnom poistení motorových vozidiel,
•	sledoval plnenie oznamovacej povinnosti podľa zákona o poisťovníctve a vyhlášky MF SR č. 550/2002 Z. z. o predkladaní výkazov, hlásení a iných správ poisťovne, zaisťovne, pobočky zahraničnej poisťovne a pobočky zahraničnej zaisťovne,
•	zabezpečoval rozbor a vyhodnotenie aktuárskych správ poisťovní,
•	kontroloval a preveroval náležitosti potrebné pre udelenie povolenia na výkon činnosti poisťovacieho agenta (24 prípadov, 3 prípady prelicencovania) a poisťovacieho makléra (78 prípadov, 38 prípadov prelicencovania),
•	aktualizoval, spravoval a podieľal sa na tvorbe databázy subjektov poistného trhu.

j)	Ďalšia činnosť
V sledovanom období odbor kapitálového trhu prešetril a odpovedal na  434 podaní fyzických a právnických osôb, týkajúcich sa najmä predaja dlhopisov Fondu národného majetku SR, cenníka strediska cenných papierov, transformácie investičných fondov, realizácie obchodov pre klientov zo strany obchodníkov s cennými papiermi, zneužívania dôverných informácií, povinnosti vyhlásiť verejný prísľub, nadobudnutia vlastných akcií, výmeny akcií, činnosti a prelicencovania obchodníkov s cennými papiermi a pod. Na základe medializácie problematiky nevyplatenia dlhopisov Fondu národného majetku SR prevažne nelicencovanými subjektami, krachu nebankových subjektov, poplatkov strediska cenných papierov bolo uskutočnené veľké množstvo konzultácií a poradenstva značnému počtu fyzických osôb, ktoré najmä v období II. štvrťroku 2002  navštívili úrad osobne alebo požadovali vysvetlenie telefonicky. Bolo zaslaných 11 informácií orgánom činným v trestnom konaní, vypracovaných 51 stanovísk týkajúcich sa aplikácie ustanovení jednotlivých osobitných zákonov.
Odbor poisťovníctva v sledovanom období zabezpečil vybavenie 95 podaní, podnetov, žiadostí o stanovisko a oznámení fyzických a právnických osôb týkajúcich sa činnosti subjektov poistného trhu. Podania a podnety sa týkali najmä sťažností na výkon poisťovacej činnosti a činnosti poisťovacích maklérov. Žiadosti o stanovisko obsahovali najmä požiadavky na vysvetlenie, resp. výklad niektorých ustanovení zákona o poisťovníctve a predpisov, ktoré dopĺňajú a upresňujú zákon o poisťovníctve, ale aj požiadavky na vysvetlenie, resp. potvrdenie správnosti postupu činnosti. 
4.4	
Hodnotenie výkonu dohľadu

Úrad výkonom dohľadu na diaľku i na mieste, najmä zberom, spracovaním a analýzou dokladov a informácií, ktoré úradu predkladajú dohliadané subjekty v rámci svojej informačnej a oznamovacej povinnosti, plnil v hodnotenom období svoje funkcie spočívajúce vo včasnom odhaľovaní porušovania právnych predpisov, predchádzaní možným škodám spôsobeným dohliadanými subjektmi na trhu, resp. neoprávnenému majetkovému prospechu v oblasti finančného trhu, zisťovaní subjektov neoprávnene vykonávajúcich činnosť bez príslušného povolenia úradu a skúmaní implementácie právnych predpisov do praxe a navrhovaní zmien legislatívy upravujúcej činnosť subjektov v dohliadanej oblasti finančného trhu.
Dôležitou úlohou dohľadu vykonávaného úradom v roku 2002 bola nielen účinná detekcia nezákonnej činnosti, resp. prevencia pred porušovaním povinností, ktoré dohliadaným subjektom ukladá zákon, ale aj výchovné pôsobenie na účastníkov finančného trhu smerom k dodržiavaniu zásad poctivých vzťahov a k uplatňovaniu princípov corporate governance pri správe a riadení spoločností. Vzhľadom na to, že legislatívny rámec sa neustále mení a vyvíja, úrad pravidelne upozorňuje dohliadané subjekty na praktickú stránku aplikácie zmien legislatívy, poskytuje im konzultácie k jednotlivým ustanoveniam právnych predpisov, pričom využíva aj úzku spoluprácu s profesijnými združeniami týchto subjektov.
Efektívnym a účinným výkonom dohľadu v spolupráci s ostatnými inštitúciami, ktoré plnia svoje úlohy v oblasti finančného trhu, úrad prispieva k vytváraniu transparentne fungujúceho a primerane regulovaného finančného trhu, ktorý má dôveru slovenských aj zahraničných investorov, kde je zabezpečená primeraná ochrana a informovanosť účastníkov trhu a kde sú minimálne predpoklady pre možnú manipuláciu trhu a poškodzovanie jeho účastníkov.

5.	Činnosť rady úradu

Pri napĺňaní základného poslania úradu vykonávať dohľad v oblasti kapitálového trhu a poisťovníctva podľa osobitných zákonov plní rada úradu funkciu orgánu, ktorý rozhoduje o rozkladoch proti rozhodnutiam úradu v prvom stupni ako aj o proteste prokurátora. Rada úradu plní aj ďalšie funkcie zverené jej zákonom o dohľade.
V hodnotenom období rada úradu zasadla celkom 15 krát a prijala 147 uznesení. Na preskúmanie rozkladmi napadnutých prvostupňových rozhodnutí úradu ustanovila štyri poradné komisie. Rada úradu rozhodla o 28 rozkladoch a 1 proteste prokurátora  proti prvostupňovým rozhodnutiam úradu, schválila a zverejnila 7 metodických usmernení vysvetľujúcich uplatňovanie osobitných zákonov v praxi. V októbri 2002 rada úradu schválila a predložila vláde SR polročnú správu o stave kapitálového trhu za prvý polrok 2002 a polročnú správu o stave poisťovníctva za prvý polrok 2002.

5.1	Rozhodnutia o rozkladoch a proteste prokurátora 
proti rozhodnutiam úradu vydaným v prvom stupni

V období od 1. 4. 2002 do 31. 12. 2002 rada úradu rozhodla o týchto 28 rozkladoch proti rozhodnutiam úradu vydaným v prvom stupni:
•	Rozhodnutie UFT-075/2002/SANE/R zo dňa 21. 6. 2002, ktorým rada úradu zmenila prvostupňové rozhodnutie UFT-075/2002/SANE zo dňa 27. 3. 2002 (Gold Limo, a.s.)
•	Rozhodnutie UFT-061/2002/SANO/R zo dňa 12. 7. 2002, ktorým rada úradu zrušila prvostupňové rozhodnutie UFT-061/2002/SANO zo dňa 11. 3. 2002 (Šefkija Tutič)
•	Rozhodnutie UFT-054/2002/SANO/R zo dňa 12. 7. 2002, ktorým rada úradu zmenila prvostupňové rozhodnutie UFT-054/2002/SANO zo dňa 7. 2. 2002 (Ing. Juraj Križáni)
•	Rozhodnutie UFT-067/2002/SANE/R zo dňa 12. 7. 2002, ktorým rada úradu zmenila prvostupňové rozhodnutie UFT-067/2002/SANE zo dňa 27. 3. 2002 (WUSAM Inžiniering, a. s.)
•	Rozhodnutie UFT-065/2001/SANE/R zo dňa 31. 7. 2002, ktorým rada úradu zmenila prvostupňové rozhodnutie UFT-065/2001/SANE zo dňa 19. 12. 2001 (Poštová banka, a. s.)
•	Rozhodnutie UFT-023/2002/SANP/R zo dňa 8. 8. 2002, ktorým rada úradu zmenila prvostupňové rozhodnutie UFT-023/2002/SANP zo dňa 18. 3. 2002 (Poisťovňa Tatra, a. s.)
•	Rozhodnutie GRUFT-003/2002/SANP/R zo dňa 8. 8. 2002, ktorým  rada  úradu  potvrdila prvostupňové  rozhodnutie  GRUFT-003/2002/SANP zo dňa 20. 5. 2002 (KONTINUITA – Slovenská životná poisťovňa, a. s.)
•	Rozhodnutie UFT-442/2001-41/R zo dňa 8. 8. 2002, ktorým rada úradu potvrdila prvostupňové rozhodnutie UFT-063/2002/ZSKE zo dňa 18. 2. 2002 (PREFATEMPO, a. s.)
•	Rozhodnutie GRUFT-004/2002/ZSKO/R zo dňa 6. 9. 2002, ktorým rada úradu potvrdila  prvostupňové  rozhodnutie  GRUFT-004/2002/ZSKO zo dňa 20. 5. 2002 (Ing. Juraj Loya)
•	Rozhodnutie GRUFT-003/2002/ZSKO/R zo dňa 6. 9. 2002, ktorým rada úradu odvolanie zamietla (Mgr. Eva Ševčíková)
•	Rozhodnutie GRUFT-007/2002/SANE/R zo dňa 6. 9. 2002, ktorým rada úradu odvolanie zamietla (STAVING, a. s.)
•	Rozhodnutie GRUFT-001/2002/ZSKO/R zo dňa 20. 9. 2002, ktorým  rada  úradu   potvrdila  prvostupňové   rozhodnutie  GRUFT-001/2002/ZSKO  zo  dňa 30. 4. 2002 (JUDr. Vladimír Stanko)
•	Rozhodnutie UFT-063/2002/SANO/R zo dňa 20. 9. 2002, ktorým rada úradu zmenila prvostupňové rozhodnutie UFT-063/2002/SANO zo dňa 26. 3. 2002 (CASSOVIAINVESTMENT akciová spoločnosť, o. c. p.)
•	Rozhodnutie GRUFT-006/2002/SANE/R zo dňa 23. 10. 2002, ktorým   rada  úradu   potvrdila  prvostupňové   rozhodnutie  GRUFT-006/2002/SANE  zo  dňa 15. 7. 2002 (TOPDROG, a. s.)
•	Rozhodnutie GRUFT-002/2002/SANO/R zo dňa 23. 10. 2002, ktorým rada úradu rozklad zamietla (Vasyl Volf, MAGMA Investment o. c. p., a. s.)
•	Rozhodnutie GRUFT-004/2002/SANP/R zo dňa 12. 11. 2002, ktorým rada úradu potvrdila rozhodnutie úradu GRUFT-004/2002/SANP zo dňa 8. 8. 2002 (Komunálna poisťovňa, a. s.)
•	Rozhodnutie GRUFT-017/2002/SANP/R zo dňa 6. 12. 2002, ktorým rada úradu potvrdila rozhodnutie úradu GRUFT-017/2002/SANP zo dňa 5. 9. 2002 (Generali Poisťovňa, a. s.)
•	Rozhodnutie GRUFT-006/2002/SANP/R zo dňa 6. 12. 2002, ktorým rada úradu potvrdila  prvostupňové  rozhodnutie GRUFT-006/2002/SANP  zo  dňa 2. 9. 2002 (Allianz poisťovňa, a. s.)
•	Rozhodnutie GRUFT-011/2002/STPO/R  zo dňa 6. 12. 2002, ktorým  rada  úradu   potvrdila  prvostupňové   rozhodnutie  číslo  GRUFT-011/2002/STPO  zo  dňa 11. 10. 2002 (D.A.S. poisťovňa právnej ochrany, a. s.)
•	Rozhodnutie UFT-037/2001/SANO/R zo dňa 6. 12. 2002, ktorým rada úradu zmenila prvostupňové rozhodnutie UFT-037/2001/SANO zo dňa 6. 8. 2001 [OTS (Obchodno – technické služby spol. s r. o. Bratislava]
•	Rozhodnutie GRUFT-001/2002/VZUK/R zo dňa 6. 12. 2002, ktorým   rada  úradu   zmenila   prvostupňové   rozhodnutie  GRUFT-001/2002/VZUK  zo   dňa 16. 7. 2002 (I.F.C., o. c. p., a. s.)
•	Rozhodnutie GRUFT-009/2002/SANP/R zo dňa 6. 12. 2002, ktorým rada úradu potvrdila prvostupňové rozhodnutie GRUFT-009/2002/SANP  zo  dňa  2. 9. 2002 (ERGO, a. s.)
•	Rozhodnutie GRUFT-021/2002/SANP/R zo dňa 6. 12. 2002, ktorým rada úradu potvrdila prvostupňové rozhodnutie GRUFT-021/2002/SANP zo dňa  14. 10. 2002 (Poisťovňa Cardif Slovakia, a. s.)
•	Rozhodnutie UFT-057/2002/SANO/R zo dňa 6. 12. 2002, ktorým rada úradu zmenila prvostupňové rozhodnutie UFT-057/2002/SANO zo dňa 21. 1. 2002 (FINANCE CONTINENTAL GROUP, o. c. p., a. s.)
•	Rozhodnutie GRUFT-011/2002/SANP/R zo dňa 20. 12. 2002, ktorým rada úradu potvrdila prvostupňové rozhodnutie GRUFT-011/2002/SANP zo dňa 2. 9. 2002 (UNIQA poisťovňa, a. s.)
•	Rozhodnutie GRUFT-010/2002/SANP/R zo dňa 20. 12. 2002, ktorým rada úradu potvrdila prvostupňové rozhodnutie GRUFT-010/2002/SANP zo dňa  5. 9. 2002 (Komunálna poisťovňa, a. s.)
•	Rozhodnutie GRUFT-008/2002/SANP/R zo dňa 20. 12. 2002, ktorým rada úradu potvrdila prvostupňové rozhodnutie GRUFT-008/2002/SANP zo dňa  2. 9. 2002 (KOOPERATIVA poisťovňa, a. s.)
•	Rozhodnutie GRUFT-012/2002/SANP/R zo dňa 20. 12. 2002, ktorým rada úradu potvrdila prvostupňové rozhdonutie GRUFT-012/2002/SANP zo dňa 2. 9. 2002 (R+V Poisťovňa, a. s.)
V období od 1. 4. 2002 do 31. 12. 2002 rada úradu rozhodla o 1 proteste prokurátora proti rozhodnutiu úradu vydanému v prvom stupni: 
•	Rozhodnutie UFT-003/2001/SCP/R zo dňa 12. 7. 2002, ktorým rada úradu protestu prokurátora nevyhovela (SCP SR, a.s.)
Na posudzovanie rozkladov a protestov prokurátora proti prvostupňovým rozhodnutiam úradu rada úradu ustanovila 4 poradné komisie (2 pre oblasť kapitálového trhu, 1 pre oblasť poisťovníctva a 1 internú poradnú komisiu).

5.2	Metodické usmernenia

V období od 1. 4. 2002 do 31. 12. 2002 rada úradu schválila a v súlade so zákonom o dohľade zverejnila 7 metodických usmernení, vysvetľujúcich uplatňovanie osobitných zákonov v praxi: 
•	Metodické usmernenie Úradu pre finančný trh č. 1/2002 zo dňa 3. 5. 2002 k výpočtu príspevku pobočky zahraničného obchodníka s cennými papiermi, ktorý je pobočkou zahraničnej banky v zmysle prílohy k zákonu č. 96/2002 Z. z. o dohľade nad finančným trhom a o zmene a doplnení niektorých zákonov.
•	Metodické usmernenie Úradu pre finančný trh č. 2/2002 zo dňa 8. 8. 2002  k sledovaniu dodržiavania hraničných podielov jednotlivých druhov aktív na majetku v podielových fondoch, pravidiel obmedzenia a rozloženia rizika pre podielové fondy a obmedzení v nakladaní s majetkom v podielových fondoch.
•	Metodické usmernenie Úradu pre finančný trh č. 3/2002 zo dňa 6. 9. 2002 k preukazovaniu a sledovaniu dodržiavania podmienky dostatočného objemu finančných zdrojov poskytnutých zahraničným obchodníkom s cennými papiermi jeho pobočke na území Slovenskej republiky s ohľadom na rozsah a rizikovosť podnikania pobočky.
•	Metodické usmernenie Úradu pre finančný trh č. 4/2002 zo dňa 23. 10. 2002 k predkladaniu niektorých hlásení z  účtovnej a  štatistickej evidencie obchodníkmi s cennými papiermi, ktorí sú bankou.
•	Metodické usmernenie Úradu pre finančný trh č. 5/2002 zo dňa 23. 10. 2002 k spôsobu určenia základu pre stanovenie výšky pokuty uloženej fyzickým osobám podľa § 49 ods. 6 zákona č. 95/2002 Z. z. o poisťovníctve a o zmene a doplnení niektorých zákonov.
•	Metodické usmernenie Úradu pre finančný trh č. 6/2002 zo dňa 23. 10. 2002 k vykonávaniu vnútornej kontroly v poisťovni a zaisťovni podľa § 38 ods. 3 až 5 zákona č. 95/2002 Z. z. o poisťovníctve a o zmene a doplnení niektorých zákonov.
•	Metodické usmernenie Úradu pre finančný trh č. 7/2002 zo dňa 6. 12. 2002 k spôsobu umiestnenia prostriedkov technických rezerv poisťovní podľa § 1 ods. 1 vyhlášky č. 197/2002 Z. z., ktorou sa ustanovujú limity umiestnenia prostriedkov technických rezerv v poisťovníctve.

5.3	Ďalšia činnosť rady úradu

V období od 1. 4. 2002 do 31. 12. 2002 rada úradu ďalej okrem iného:
a)	schválila 2 Memorandá o porozumení medzi úradom a zahraničnými orgánmi dohľadu:
•	Cyprus Securities and Exchange Commission, podpísané dňa 27. 9. 2002 v Prahe ,
•	Ministerstvo financí ČR - Úřad státního dozoru v pojišťovnictví a penzijním připojištění, podpísané dňa 26. 11. 2002 v Bratislave,
b)	schválila návrhy dohôd o vzájomnej spolupráci s 2 inštitúciami na Slovensku:
•	Dohoda o spolupráci medzi Národnou bankou Slovenska a Úradom pre finančný trh pri výkone dohľadu nad bankovníctvom, platobnými systémami a v devízovej oblasti a dohľadu nad finančným trhom v oblasti kapitálového trhu a poisťovníctva,
•	Dohoda o vzájomnej spolupráci medzi Úradom pre finančný trh a Ministerstvom vnútra SR - Prezídiom Policajného zboru,

c)	schválila  a  dňa 28. 10. 2002 predložila vláde Slovenskej republiky:
•	Polročnú správu o stave kapitálového trhu za prvý polrok 2002,
•	Polročnú správu o stave poisťovníctva za prvý polrok 2002,
d)	schválila 17 vnútorných predpisov úradu a 4 dodatky k vnútorným predpisom úradu,
e)	v súlade so zákonom navrhla, prerokovala a predložila dozornému výboru úradu na schválenie:
•	Návrh rozpočtu úradu na rok 2002,
•	Návrh výšky príspevkov na rok 2002,
•	Zásady pre tvorbu a použitie sociálneho fondu Úradu pre finančný trh,
•	Rozpočet sociálneho fondu na rok 2002,
•	Smernicu o tvorbe a použití prostriedkov fondu odmien Úradu pre finančný trh,
•	Rozpočet  fondu  odmien na rok 2002,
•	Návrh audítora na overenie účtovnej závierky Úradu pre finančný trh za rok 2002,
•	Návrh rozpočtu úradu na rok 2003,
•	Návrh výšky ročných príspevkov na rok 2003.

6.	Preskúmavanie rozhodnutí úradu súdom

Zákonnosť právoplatných rozhodnutí úradu vydaných podľa zákona o dohľade je preskúmateľná súdom podľa Občianskeho súdneho poriadku. Na preskúmavanie rozhodnutí je príslušný Najvyšší súd Slovenskej republiky.
V hodnotenom období Najvyšší súd Slovenskej republiky preskúmal tri sankčné rozhodnutia úradu. Vo všetkých troch prípadoch súd žalobu zamietol ako neodôvodnenú.

1.	Žalobca: Ing. Milan Topoli
Prvostupňovým rozhodnutím úradu bola žalobcovi podľa ustanovenia § 86 ods. 7 zákona č. 600/1992 Zb. o cenných papieroch v znení neskorších predpisov uložená pokuta  vo výške 400 000,- Sk za porušenie ustanovenia § 79a ods. 2 citovaného zákona, nakoľko žalobca si nesplnil ponukovú povinnosť pri nadobudnutí viac ako 30 % verejne obchodovateľných akcií emitenta Dopravno-mechanizačné služby, a. s. do svojho vlastníctva. 
Na odvolanie žalobcu zmenil odvolací orgán úradu prvostupňové rozhodnutie úradu tak, že uloženú pokutu znížil na 200 000,- Sk. 
Žalobca navrhol zrušenie napadnutých rozhodnutí pre ich rozpor so zákonom. Žalobca tvrdil, že nadobudol do vlastníctva podiel vo výške 53,4 % predmetných akcií na základe darovania, teda   iným spôsobom ako ustanovuje zákon v § 79a ods. 2.
Najvyšší súd SR žalobu zamietol ako neodôvodnenú.

2.	Žalobca: Všeobecná investičná spoločnosť, a.s. Bratislava
Druhostupňovým rozhodnutím úradu bola žalobcovi uložená pokuta vo výške 10 000 000,- Sk za porušenia:
1.	§ 14 ods. 2 písm. a) a b) zákona č. 248/1992 Zb. o investičných spoločnostiach a investičných fondoch v znení neskorších predpisov tým, že žalobca za finančné prostriedky, získané predajom bonitných cenných papierov nakupoval cenné papiere v rozpore so štatútom Bond PF,
2.	§ 14 ods. 2 písm. a) a b) citovaného zákona tým, že žalobca nepostupoval vo svojej činnosti s odbornou starostlivosťou,
3.	§ 24 ods. 1 citovaného zákona tým, že žalobca nezabezpečil v období od 25. 2. 1999 do 18. 5. 1999 obmedzenie a rozloženie rizika, 
4.	štatútu Bond PF tým, že nezabezpečil minimálny 70 % podiel prostriedkov fondu investovaných do dlhopisov v období od 24. 3. 1999 do 30. 6. 1999.
Žalobca napadol prvostupňové rozhodnutie úradu a odvolacie rozhodnutie rady úradu a žiadal ich zrušenie a vrátenie veci úradu na ďalšie konanie. Žalobca považoval uvedené rozhodnutia za nezákonné. Pritom
1.	nesúhlasil s tvrdením úradu, že svojím konaním porušil ustanovenie § 14 ods. 2 písm. a) a b) citovaného zákona tým, že nepostupoval vo svojej činnosti s odbornou starostlivosťou, keď nakupoval do podielových fondov cenné papiere v rozpore so štatútmi podielových fondov  Bond PF, Real PF, Finančný PF a 5-ročný PF,
2.	namietal, že správne orgány ani jedného stupňa svojím postupom, najmä nebratím do úvahy vývoj kapitálového trhu SR, ktorý je všeobecne známy a dostupný, nemohol dospieť k presnej a úplnej znalosti skutočného stavu veci, čo znamená porušenie zásady materiálnej pravdy. 
Najvyšší súd SR žalobu zamietol ako neodôvodnenú.

3.	Žalobca: Poisťovňa Tatra, a. s., Bratislava 
       	Úrad vydal prvostupňové a druhostupňové rozhodnutie, ktorým uložil žalobcovi pokutu vo výške 300 000,- Sk za porušenie § 12c ods. 1 a § 18 ods. 2 písm. f) zákona č. 24/1991 Zb. o poisťovníctve v znení neskorších predpisov tým, že nepožiadal úrad o udelenie predchádzajúceho súhlasu s nadobudnutím 49 000 kusov akcií žalobcu, ktoré nadobudla spoločnosť Horizont a.s. a v druhej časti výroku týchto rozhodnutí uložil žalobcovi v určenom termíne vykonať opatrenia na odstránenie protiprávneho stavu, ktorý vznikol tým, že žalobca nepožiadal úrad o udelenie predchádzajúceho súhlasu s nadobudnutím akcií spoločnosťou Horizont a.s..
      	Žalobca napadol prvostupňové rozhodnutie úradu a odvolacie rozhodnutie rady úradu a požiadal o ich zrušenie a zastavenie konania. Žalobca považoval uvedené rozhodnutia za nezákonné. Pritom namietal, že:
1.	úrad v rozpore so zákonom neaplikoval ustanovenie § 28 ods. 5 zákona č. 24/1991 Zb. o poisťovníctve v znení neskorších predpisov správnym spôsobom na daný prípad,
2.	zistený skutkový stav posúdili prvostupňový orgán, ako aj odvolací orgán nesprávne ako závažné porušenie činnosti poisťovne, na základe ktorého sú ohrozené záujmy poistených a poistníkov,
3.	úrad nesprávne určil začiatok plynutia subjektívnej lehoty na uloženie sankcie,
4.	vo výroku rozhodnutí nebolo určené, aké konkrétne opatrenia na nápravu sa majú vykonať a výrok je preto neurčitý a materiálne nevykonateľný. 
Najvyšší súd SR žalobu zamietol ako neodôvodnenú.

7.	Spolupráca s MF SR pri legislatíve

V súlade so zákonom o dohľade je v pôsobnosti úradu spolupráca s Ministerstvom financií  SR na príprave návrhov všeobecne záväzných právnych predpisov v oblasti kapitálového trhu a poisťovníctva. V priebehu celého roka 2002 sa jednotliví zamestnanci úradu priamo podieľali na príprave a pripomienkovaní návrhov zákonov a vykonávacích vyhlášok. Zamestnanci úradu tiež úzko spolupracujú pri formulácii výkladov rôznych ustanovení zákonov. V rámci oblastí finančného trhu, v ktorých úrad vykonáva dohľad, na základe svojich skúseností z praktických činností, dáva úrad priebežne podnety Ministerstvu financií SR na zmenu zákonov a príslušných vyhlášok.

Rok 2002 ukončil obdobie niekoľkých rokov, v ktorých prešli zásadnými zmenami temer všetky právne predpisy upravujúce činnosť subjektov na finančnom trhu v oblasti kapitálového trhu a poisťovníctva. V priebehu roku nadobudli účinnosť rekodifikácie dôležitých zákonov – od 1. 1. 2002 zákon o cenných papieroch, od 1. 3. 2002 zákon o poisťovníctve,  od 1. 4. 2002 zákon o dohľade a od 1. 9. 2002 zákon o burze cenných papierov. Implementácia týchto zákonov do praxe vyvolala potrebu prípravy a vydania celého radu vykonávacích predpisov. Okrem toho sa v roku 2002 začal pripravovať nový zákon o kolektívnom investovaní a novela zákona o povinnom zmluvnom poistení.
V oblasti kapitálového trhu úrad v hodnotenom období spolupracoval pri príprave a pripomienkovaní týchto predpisov:

•	vyhláška Ministerstva financií SR č. 42/2002 Z. z., ktorou sa ustanovuje spôsob preukazovania splnenia podmienok na udelenie povolenia na poskytovanie investičných služieb,
•	vyhláška Ministerstva financií SR č. 43/2002 Z. z., ktorou sa ustanovujú náležitosti žiadosti o udelenie predchádzajúceho súhlasu podľa § 70 ods. 1 zákona o cenných papieroch,
•	vyhláška Ministerstva financií SR č. 92/2002 Z. z., ktorou sa ustanovujú podrobnosti a spôsob preukazovania splnenia podmienok na udelenie povolenia na vznik a činnosť centrálneho depozitára cenných papierov,
•	vyhláška Ministerstva financií SR č. 93/2002 Z. z., ktorou sa ustanovujú náležitosti žiadosti o udelenie predchádzajúceho súhlasu podľa § 102 ods. 1 zákona o cenných papieroch,
•	vyhláška Ministerstva financií SR č. 170/2002 Z. z. o výške poplatkov za úkony úradu a zmeny a doplnenia tejto vyhlášky vykonané vyhláškami Ministerstva financií SR č. 517/2002 Z. z. a č. 623/2002 Z. z.,
•	vyhláška Ministerstva financií SR č. 494/2002 Z. z., ktorou sa ustanovujú podrobnosti a spôsob preukazovania splnenia podmienok na udelenie povolenia na vznik a činnosť burzy cenných papierov,
•	vyhláška Ministerstva financií SR č. 495/2002 Z. z., ktorou sa ustanovujú náležitosti žiadosti o udelenie predchádzajúceho súhlasu podľa § 6 ods. 5 zákona č. 429/2002 Z. z. o burze cenných papierov,
•	vyhláška Ministerstva financií SR č. 518/2002 Z. z., ktorou sa ustanovuje spôsob preukazovania splnenia podmienok na udelenie povolenia na vznik a činnosť správcovskej spoločnosti, 
•	vyhláška Ministerstva financií SR č. 558/2002 Z. z., ktorou sa ustanovuje rozsah, spôsob a termíny predkladania výkazov, hlásení alebo prehľadov z účtovnej evidencie a štatistickej evidencie a ustanovuje obsah, forma, členenie, termíny, spôsob a miesto predkladania výkazov, hlásení a iných správ obchodníka s cennými papiermi a zahraničného obchodníka s cennými papiermi,
•	vyhláška Ministerstva financií SR č. 559/2002 Z. z. o primeranosti vlastných zdrojov obchodníkov s cennými papiermi, menená a doplnená vyhláškou č. 753/2002 Z. z.,
•	vyhláška Ministerstva financií SR č. 581/2002 Z. z., ktorou sa ustanovujú náležitosti žiadosti o udelenie predchádzajúceho súhlasu podľa §  9 ods. 1 zákona o kolektívnom investovaní,
•	vyhláška Ministerstva financií SR č. 631/2002 Z. z., ktorou sa ustanovujú podrobnosti o predkladaní výkazov, hlásení a správ právnických osôb zahrnutých do konsolidovaných celkov obchodníka s cennými papiermi a centrálneho depozitára,
•	opatrenie Ministerstva financií SR č. 644/2002 Z. z.,  ktorým sa ustanovujú podrobnosti o postupoch účtovania a rámcovej účtovnej osnove pre banky, pobočky zahraničných bánk, NBS, Fond ochrany vkladov, obchodníkov s CP, Garančný fond investícií, správcovské spoločnosti, pobočky zahraničných správcovských spoločností a podielové fondy.
V oblasti poisťovníctva bola zvýšená pozornosť orientovaná na prípravu predpisov, ktoré dopĺňajú a upresňujú zákon o poisťovníctve. Ide o tieto všeobecne záväzné právne predpisy:

•	vyhláška Ministerstva financií SR č. 144/2002 Z. z. o odbornej  skúške poisťovacieho makléra,  poisťovacieho agenta a aktuára a o poplatku za jej vykonanie,
•	vyhláška Ministerstva financií SR č. 155/2002 Z. z., ktorou sa ustanovuje spôsob preukazovania plnenia podmienok na udelenie povolenia na vykonávanie poisťovacej činnosti a na udelenie povolenia na vykonávanie zaisťovacej činnosti,
•	vyhláška Ministerstva financií SR č. 171/2002 Z. z., ktorou sa ustanovujú náležitosti žiadosti o udelenie predchádzajúceho súhlasu podľa § 36  ods. 1 zákona č. 95/2002 Z. z. o poisťovníctve a o zmene a doplnení niektorých zákonov,
•	vyhláška Ministerstva financií SR č. 197/2002 Z. z., ktorou sa ustanovujú limity umiestnenia prostriedkov technických rezerv v poisťovníctve, 
•	vyhláška Ministerstva financií SR č. 380/2002 Z. z., ktorou sa ustanovuje spôsob určenia hodnoty cenných papierov a nehnuteľností, v ktorých sú umiestnené prostriedky technických rezerv v poisťovníctve,
•	vyhláška Ministerstva financií SR č. 381/2002 Z. z. o náležitostiach správy aktuára a činnosti poisťovne a správy aktuára o činnosti zaisťovne,
•	vyhláška Ministerstva financií SR č. 497/2002 Z. z. o spôsobe výpočtu a preukazovania solventnosti poisťovne a solventnosti pobočky zahraničnej poisťovne,
•	vyhláška Ministerstva financií SR č. 550/2002 Z. z. o predkladaní výkazov, hlásení a iných správ poisťovne, zaisťovne, pobočky zahraničnej poisťovne a pobočky zahraničnej zaisťovne, 
•	vyhláška Ministerstva financií SR č. 170/2002 Z. z. o výške poplatkov za úkony Úradu pre finančný trh v znení neskorších predpisov,
•	opatrenie Ministerstva financií SR, ktorým sa ustanovujú podrobnosti o postupoch účtovania a rámcovej účtovnej osnove pre poisťovne, pobočky zahraničných poisťovní, zaisťovne, pobočky zahraničných zaisťovní a Slovenskú kanceláriu poisťovateľov,
•	opatrenie Ministerstva financií SR, ktorým sa ustanovujú podrobnosti o usporiadaní a označovaní položiek individuálnej účtovnej závierky, obsahovom vymedzení týchto položiek a rozsahu údajov určených z účtovnej závierky na zverejnenie pre poisťovne, pobočky zahraničných poisťovní, zaisťovne, pobočky zahraničných zaisťovní a Slovenskú kanceláriu poisťovateľov,
•	novela zákona o povinnom zmluvnom poistení.

8.	Súčinnosť úradu s inými inštitúciami

Súčinnosť a spolupráca úradu s inými inštitúciami vyplýva z ustanovenia § 47 zákona o dohľade, podľa ktorého štátne orgány, orgány územnej samosprávy, Národná banka Slovenska, burza cenných papierov  a centrálny depozitár sú povinní na účely výkonu dohľadu, ďalej na účely štátnej štatistiky, ako aj na účely ochrany hospodárskej súťaže si navzájom poskytovať požadované informácie a podklady.

a)	Súčinnosť s Národnou bankou Slovenska
	Spolupráca s Národnou bankou Slovenska má pre úrad osobitnú dôležitosť. Národná banka je orgánom dohľadu nad bankovníctvom, platobnými systémami a v devízovej oblasti ako aj orgánom oprávneným vydávať vykonávacie všeobecne záväzné právne predpisy pre oblasť svojej pôsobnosti. Vzhľadom k tomu, že banky a pobočky zahraničných bánk môžu podľa platnej legislatívy vykonávať aj činnosti v súlade so zákonmi upravujúcimi oblasť kapitálového trhu a poisťovníctva, je nad týmito subjektmi vykonávaný spoločný dohľad úradu a Národnej banky Slovenska.
	Táto skutočnosť viedla obe organizácie k tomu, že v roku 2002 uzavreli Dohodu o spolupráci medzi Národnou bankou Slovenska a Úradom pre finančný trh pri výkone dohľadu nad bankovníctvom, platobnými systémami a v devízovej oblasti a dohľadu nad finančným trhom v oblasti kapitálového trhu a poisťovníctva.
	Úrad úzko spolupracoval s Národnou bankou Slovenska najmä pri prelicencovaní bánk a pobočiek zahraničných bánk, ktoré sú obchodníkmi s cennými papiermi. Pritom sa riešili praktické problémy, ktoré sa v procese prelicencovania objavili, ako napr. nesúlad zákona o cenných papieroch a zákona o bankách v úprave predmetu činnosti a rozsahu bankového povolenia a povolenia podľa zákona o cenných papieroch, predkladanie dokladov v konaní apod.
	Snahou oboch inštitúcií je čo najviac priblížiť výkon bankového dohľadu s dohľadom nad finančným trhom v oblasti kapitálového trhu a poisťovníctva v oblasti konaní, ako aj v oblasti vyhodnocovaní dohľadu tak, aby sa v budúcnosti minimalizovali problémy pri vytváraní integrovaného dohľadu nad finančným trhom.
	Obe inštitúcie tiež spolupracujú pri projektoch financovaných z fondov Phare. Koncom roku 2002 bol schválený spoločný twinningový projekt na posilnenie dohľadu nad inštitúciami finančného trhu a ako pokračovanie sa začal pripravovať nový spoločný projekt v rámci programovania Phare 2003.
	V roku 2002 sa tiež realizovala spolupráca pri projektoch „Modrá kniha – platobný systém Slovenska“ a „ECB –  tvorba povinných rezerv“ (vo vzťahu k fondom peňažného trhu). 

b)	Súčinnosť s Ministerstvom vnútra SR – Policajným zborom
	Medzi úradom a orgánmi finančnej polície jestvuje úzka súčinnosť. V prípade, že úrad zistí u dohliadaných subjektov také porušenia zákonov, ktoré sú trestného charakteru, bezprostredne postupuje informáciu o tejto skutočnosti Policajnému zboru. Na požiadanie orgánov polície zamestnanci úradu poskytujú konzultácie k odbornej problematike.
	V decembri 2002 bola podpísaná Dohoda o vzájomnej spolupráci medzi Úradom pre finančný trh a Ministerstvom vnútra  SR – Prezídiom Policajného zboru, ktorej predmetom je zabezpečenie spolupráce, koordinovaného postupu a vzájomnej informovanosti pri plnení úloh súvisiacich s výkonom dohľadu nad finančným trhom v oblasti kapitálového trhu a poisťovníctva a s činnosťou Úradu finančnej polície, správy kriminálnej a finančnej polície Prezídia Policajného zboru smerujúcich k odhaľovaniu nezákonných finančných operácií a ochrane pred legalizáciou príjmov z trestnej činnosti.

c)	Spolupráca s ďalšími inštitúciami
	Vzhľadom na skutočnosť, že Štatistický úrad SR nezbiera špecifické údaje o poistnom trhu, na základe vzájomnej dohody mu úrad poskytuje kumulované údaje o poistnom trhu a poisťovniach a podľa jeho požiadaviek ich aj vyhodnocuje. Tieto hlásenia sú určené pre Eurostat.
	Zamestnanci úradu sa zúčastnili väčšieho počtu stretnutí so zamestnancami daňových úradov (Ústredné daňové riaditeľstvo a Daňový úrad Bratislava - špeciálna skupina pre výkon daňových kontrol v špecializovaných inštitúciách finančného trhu). Zástupcovia daňových úradov iniciovali na základe vykonaných daňových kontrol a predchádzajúcej spolupráce s úradom stretnutia za účelom riešenia rôznych problémov, ktoré vznikali pri ich komunikácii so subjektmi, ktoré sú pod dohľadom úradu, predovšetkým v rámci daňových kontrol z dôvodu konzultácií špecifickej odbornej problematiky.
	V roku 2002 sa na týchto stretnutiach riešila problematika subjektov kolektívneho investovania, vybrané okruhy otázok spojených s činnosťou obchodníkov s cennými papiermi (deriváty, opčné obchody) ako aj problematika poistenia. Na základe týchto stretnutí úrad ponúkol vyškolenie zamestnancov daňových úradov v oblasti poisťovníctva so zameraním na legislatívu v poisťovníctve, tvorbu a používanie technických rezerv, solventnosť poisťovní a pod. Dvojdňové školenie sa konalo v septembri 2002.
	S Asociáciou bánk úrad spolupracuje pri riešení niektorých otázok dohľadu nad bankami ako obchodníkmi s cennými papiermi, ako aj depozitármi subjektov kolektívneho investovania. Zástupca asociácie je členom dozorného výboru úradu.
	S Asociáciou správcovských spoločností spolupracuje úrad pri riešení odborných problémov týkajúcich sa správcovských spoločností, nimi spravovaných podielových fondov a zahraničných správcovských spoločností. Asociácia poskytuje úradu v elektronickej podobe údaje o podielových fondoch, ktoré úrad využíva pri výkone dohľadu. Zamestnanci úradu vystúpili na niekoľkých konferenciách a seminároch organizovaných asociáciou. Úrad poveril asociáciu zabezpečením skúšky odbornej spôsobilosti v oblasti kolektívneho investovania. Zástupca asociácie je členom dozorného výboru úradu.
	Spolupráca s Asociáciou obchodníkov s cennými papiermi je veľmi dôležitá v prebiehajúcom procese prelicencovania obchodníkov s cennými papiermi, a to najmä z dôvodu komunikácie s účastníkmi trhu a definovania požiadaviek a predstáv úradu na podklady predkladané žiadateľmi v tomto procese. Za tým účelom bol úradom pripravený materiál „Pomôcka pre obchodníkov s cennými papiermi žiadajúcich o vydanie povolenia na poskytovanie investičných služieb“, ktorý bol predmetom prezentácie zástupcov úradu na školení organizovanom Asociáciou obchodníkov s cennými papiermi. Úrad tiež realizoval konzultácie s členmi asociácie najmä v súvislosti so zmenou  činnosti obchodníkov s cennými papiermi  vo väzbe na novú legislatívnu úpravu. Zamestnanci úradu v tejto súvislosti vystúpili na niekoľkých konferenciách a seminároch usporiadaných asociáciou.
	Úrad tiež úzko spolupracuje so Slovenskou asociáciou poisťovní. Zamestnanci úradu pravidelne prispievajú do periodika Poistné rozhľady, ktoré vydáva asociácia. Ďalej sú pozývaní na rôzne semináre a školenia organizované asociáciou a prebieha neustála aktívna komunikácia pri riešení rôznych naliehavých otázok. Zástupca asociácie je členom dozorného výboru úradu.
	Aktívna spolupráca so Slovenskou spoločnosť aktuárov, ktorá je záujmovým združením aktuárov a poistných matematikov na Slovensku, je najmä pri príprave odbornej skúšky aktuára. Zamestnanci úradu pripravili tiež niekoľko prednášok (vyhodnotenie správy aktuárov predkladanej poisťovňami, správa o konanom medzinárodnom seminári pre aktuárov a pod.) z aktuárskej oblasti pre odborné konferencie a valné zhromaždenie spoločnosti. Takisto prebieha spolupráca a výmena informácií v súvislosti s legislatívnym procesom najmä pri riešení problematiky aktuárov, technických rezerv poisťovne a solventnosti poisťovne.
	Slovenská asociácia maklérov v poisťovníctve bola oslovená pri príprave odbornej skúšky poisťovacieho makléra a poisťovacieho agenta. V spolupráci s asociáciou riešil úrad aj praktické problémy týkajúce sa sprostredkovateľov poistenia, vydávania povolení a pod.

9.	Medzinárodná aktivita

Úrad je v rámci svojej pôsobnosti oprávnený byť členom medzinárodných organizácií v oblasti dohľadu nad kapitálovým trhom a poisťovníctvom a zabezpečovať plnenie úloh vyplývajúcich z členstva v týchto organizáciách. V súčasnosti je úrad členom IOSCO a IAIS, pozorovateľom v CESR a zúčastňuje sa na práci príslušných výborov v OECD. Úrad aktívne pôsobí v Konzultačnej skupine orgánov dohľadu nad kapitálovými trhmi prístupových krajín do EÚ.
Úrad môže v rámci svojej pôsobnosti uzatvárať dohody o vzájomnej spolupráci so zahraničnými orgánmi dohľadu alebo medzinárodnými organizáciami združujúcimi tieto orgány. Úrad uzavrel niekoľko bilaterálnych zmlúv o spolupráci, je v štádiu vyhodnocovania jeho prístupu k mnohostrannej zmluve o spolupráci v rámci IOSCO. 

9.1	Členstvo a činnosť v medzinárodných organizáciách 

a)	IOSCO
Od roku 2001 je úrad plnoprávnym členom Medzinárodnej organizácie komisií pre cenné papiere – IOSCO (International Organization of Securities Commissions).
IOSCO je celosvetová organizácia združujúca viac ako 100 regulačných inštitúcií pre oblasť obchodovania s cennými papiermi. Členovia IOSCO sa vo všeobecnosti zaväzujú k súčinnosti pri presadzovaní vysokých štandardov regulácie s cieľom vytvoriť korektné, efektívne a zdravé trhové prostredie a k vzájomnej  výmene informácií a skúseností podporujúcich rozvoj domácich kapitálových trhov. Organizácie združené v IOSCO zjednocujú svoje úsilie pri stanovení pravidiel pre efektívny dohľad nad medzinárodnými transakciami a poskytujú si vzájomnú podporu pri ochrane integrity kapitálových trhov dôsledným uplatňovaním pravidiel regulácie.
V dňoch 18. – 24. mája 2002 sa konala v Istanbule 27. výročná konferencia IOSCO. Jej ústrednou témou bola „Globalizácia: Príležitosti a výzvy“. Odborný program bol venovaný narastajúcej cezhraničnej a medzisektorovej povahe finančných trhov a s tým súvisiacej nevyhnutnosti užšej spolupráce medzi regulátormi všetkých krajín.
Výbor predsedov IOSCO združuje predsedov všetkých členských organizácií IOSCO. Zasadá raz ročne počas výročnej konferencie IOSCO. Hlavným záverom zasadania výboru v máji 2002 bolo prijatie rezolúcie o vytvorení multilaterálneho memoranda o porozumení medzi členskými organizáciami IOSCO.
Úrad má ďalej zastúpenie v Európskom regionálnom výbore IOSCO a vo Výbore IOSCO pre rozvíjajúce sa trhy. 
Európsky regionálny výbor IOSCO zasadal v roku 2002 dvakrát – rokovanie dňa 21. mája 2002 v Istanbule sa venovalo implementácii pravidiel IOSCO v národných právnych úpravách a spolupráci Európskeho regionálneho výboru a CESR. Druhé stretnutie sa konalo dňa 4. októbra 2002 v Budapešti a venovalo sa implementácii medzinárodných účtovných štandardov a prvému kolu dotazníkov k implementácii cieľov a princípov IOSCO.
Výbor IOSCO pre rozvíjajúce sa trhy zasadal v roku 2002 tiež dvakrát – dňa 20. mája 2002 v Istanbule a v dňoch 28. – 31. októbra v Kuala Lumpur. Jesenné zasadnutie výboru bolo sprevádzané konferenciou „Upevňovanie dôvery investorov v rozvíjajúce sa trhy“. Činnosť výboru je rozdelená do piatich pracovných skupín, a to pre informačné povinnosti a účtovníctvo, pre reguláciu trhov, pre reguláciu poskytovateľov investičných služieb, pre konanie a výmenu informácií a pre správu aktív.
Najvýznamnejším záverom rokovania Výboru predsedov IOSCO na 27. výročnej konferencii IOSCO v máji 2002 bolo prijatie rezolúcie o vytvorení multilaterálneho memoranda o porozumení, ktoré predstavuje mnohostrannú dohodu o výmene informácií o dohliadaných subjektoch. Memorandum je vyjadrením nevyhnutnosti spolupráce medzi regulačnými orgánmi v podmienkach globalizovaného trhu cenných papierov a je základným rámcom pre bilaterálnu spoluprácu regulačných orgánov.
Členská organizácia IOSCO, ktorá prejaví záujem o pristúpenie k tejto mnohostrannej dohode, musí prejsť rozsiahlym hodnotiacim procesom, v ktorom sa posudzuje úroveň národnej legislatívy, možnosť výmeny informácií na národnej a medzinárodnej úrovni a ďalšie skutočnosti.
Po splnení viacerých kritérií, ktoré sú kladené na potenciálneho signatára, úrad požiadal v decembri 2002 sekretariát IOSCO o posúdenie žiadosti a pristúpenie k mnohostrannej zmluve. Do konca roka 2002 sa hodnotenie pripravenosti úradu neukončilo.

b)	IAIS
	V roku 2002 bol úrad prijatý za plnoprávneho člena Medzinárodnej asociácie dozorných orgánov v poisťovníctve – IAIS (International Association of Insurance Supervisors).  Dňa 9. januára 2002 o tom rozhodlo 8. výročné valné zhromaždenie organizácie na svojom zasadnutí v Tokiu.
	IAIS bola založená v roku 1994 a zlučuje približne 100 autorít pre dohľad nad poisťovníctvom z celého sveta. Hlavnými cieľmi organizácie je podpora kooperácie medzi orgánmi dohľadu nad poisťovníctvom, vytvorenie medzinárodných štandardov pre reguláciu poisťovníctva, poskytovanie tréningových programov pre členské organizácie a koordinácia spolupráce medzi regulátormi z ostatných sektorov finančného trhu a medzinárodnými finančnými inštitúciami.
	Úrad ako člen IAIS sa aktívne podieľa na práci v tejto asociácii, a to jednak formou účasti na seminároch organizovaných IAIS, jednak prácou v podvýboroch IAIS. Úrad má zastúpenie v Podvýbore pre legislatívne otázky a Podvýbore pre solventnosť a aktuársku problematiku. Na pravidelných pracovných stretnutiach týchto skupín sa pripravujú dokumenty a materiály pre oblasť poisťovníctva a dohľadu nad poisťovníctvom na medzinárodnej úrovni. Aktívna účasť dáva tiež možnosť vzájomnej spolupráce a výmeny informácií s inými orgánmi dohľadu prostredníctvom ich zástupcov v skupinách v rámci IAIS.
	V dňoch 7. - 11. januára 2002 sa konalo v Tokiu valné zhromaždenie IAIS. Okrem prijatia nášho úradu za člena IAIS boli hlavnými témami Risk Management v poisťovniach, Internet Transactions a Dohľad nad poisťovníctvom v podmienkach jeho liberalizácie.
	V dňoch 21. - 26. apríla 2002 sa konal míting IAIS v Ammáne, predmetom ktorého bolo prediskutovanie nasledujúcich otázok: solventnosť poisťovní, dozor zaistenia, katastrofické riziká a penzijné fondy. Zástupcovia úradu sa zúčastnili aj na regionálnych seminároch strednej a východnej Európy v Berlíne (Nemecko) a v Krynici (Poľsko). Témou seminárov bolo povinné zmluvné poistenie zodpovednosti za škodu spôsobenú prevádzkou motorového vozidla, vnútorná kontrola poisťovne, úloha audítorov a aktuárov a nové smerovania v ohodnocovaní solventnosti poisťovne.
	Pre potreby IAIS úrad tiež vypracováva rôzne dotazníky a správy ozrejmujúce legislatívu a dohľad v oblasti poisťovníctva na Slovensku.

c)	CESR 
	Výbor európskych regulačných orgánov pre cenné papiere CESR (Committee of European Securities Regulators) vznikol v septembri 2001 na základe rozhodnutia Európskej komisie z júna 2001. CESR je poradným orgánom Európskej komisie a poskytuje Európskej komisii odbornú pomoc pri tvorbe európskej legislatívy v oblasti kapitálového trhu. Úlohou CESR je napomáhať členským štátom EÚ pri postupnej implementácii európskych smerníc do národnej legislatívy. CESR zasadá minimálne štyrikrát ročne a raz do roka predkladá Európskej komisii  správu o činnosti.
	Vlastná práca CESR prebieha v rámci stálych a expertných skupín. V súčasnosti pracujú pri CESR dve stále skupiny: CESR – Pol, zameraná na spoluprácu a výmenu skúseností v konaniach a CESR – Fin, zameraná na dodržiavanie medzinárodných účtovných štandardov. Na splnenie osobitných úloh zadaných Európskou komisiou a týkajúcich sa prevažne prípravy európskej legislatívy kapitálového trhu vytvára CESR osobitné expertné skupiny. V súčasnosti sú činné expertné skupiny pre direktívy o trhovej manipulácii, o prospektoch, o investičných službách a spoločná expertná skupina CESR-ECB pre zúčtovanie a vyrovnanie.
	V priebehu výročnej konferencie IOSCO v máji 2002 bola ponúknutá regulačným orgánom z prístupových krajín možnosť užšej spolupráce s výborom CESR. Úrad túto možnosť využil a už v priebehu druhého polroka sa zúčastňoval na pripomienkovaní návrhov smerníc EÚ pre oblasť kapitálového trhu.
	V decembri 2002 úrad akceptoval ponuku pracovať vo výbore CESR ako pozorovateľ odo dňa podpisu zmluvy, ktorou Slovenská republika pristúpi k Zmluve o Európskej únii (apríl 2003).

d)	Konzultačná skupina prístupových krajín pre oblasť kapitálového trhu
	Úrad je zakladajúcim členom Konzultačnej skupiny regulačných a dozorných orgánov pre oblasť kapitálového trhu (Capital Market Regulatory and Supervisory Consultation Group), ktorá bola založená v máji 2001 vo Varšave a ktorej cieľom je výmena informácií a príslušných skúseností dohliadacích orgánov pri implementácii a interpretácii smerníc EÚ a jej regulačných aktov, vytvorenie konzultačného fóra so zameraním na plnú harmonizáciu s právom EÚ a sústredenie aktivít skupiny na potenciálny prístup k regulačným činnostiam na úrovni orgánov EÚ. 
	Konzultačná skupina združuje orgány dohľadu z kandidátskych krajín pre vstup do Európskej únie.
	V roku 2002 sa konali tri stretnutia Konzultačnej skupiny na úrovni predsedov regulačných orgánov a dve stretnutia na expertnej úrovni.
	Hlavnou témou stretnutia na úrovni predsedov dňa 1. marca 2002 v Nikózii boli alternatívne obchodné systémy a direktíva „Market Abuse“.
	Dňa 19. apríla 2002 sa na expertnej úrovni uskutočnil vo Varšave seminár o investorských kompenzačných schémach. 
	Na stretnutí na úrovni predsedov dňa 20. mája 2002 v Istanbule sa diskutovalo o pripravovanej novele direktívy o investičných službách. Predseda poľskej Komisie pre cenné papiere a burzu bol opätovne zvolený za predsedu Konzultačnej skupiny.
	V septembri sa v Prahe konalo stretnutie na oboch úrovniach. Expertná skupina rokovala 26. septembra 2002 o novej direktíve UCITS. Skupina predsedov sa stretla 27. septembra 2002, hlavnými témami bola pripravovaná direktíva o prevzatiach a informácia tajomníka CESR o aktivitách tohto výboru EK.

e)	OECD
	Úrad sa zúčastňuje na práci viacerých odborných pracovných výborov, ktoré pôsobia v rámci OECD a ktorých zameranie súvisí s pôsobnosťou úradu. Prácu v týchto výboroch gestoruje za Slovenskú republiku ministerstvo financií, úrad sa na práci zúčastňuje na expertnej úrovni.
	Výbor pre finančné trhy zasadal v roku 2002 dvakrát – v apríli a novembri. Diskusia aprílového zasadnutia Výboru pre finančné trhy sa sústredila najmä na finančné nerovnováhy, riziká spojené s ekonomickým oživením a skúsenosti s riešením slabých finančných inštitúcií, ako aj na situáciu na finančných trhoch, ktorá sa vyvinula po veľkých bankrotoch začiatkom roka. Novembrové zasadnutie výboru sa okrem iného venovalo aktuálnemu vývoju na finančných trhoch, problematike integrácie finančného trhu v EÚ v oblasti bankovníctva, trhov s cennými papiermi a trhov štátnych dlhopisov, úlohe inštitucionálnych investorov pri riadení spoločností, ako aj vzťahu penzijnej reformy a finančných trhov. V rámci činnosti výboru  pôsobí Pracovná skupina pre finančnú štatistiku.
	Výbor pre poisťovníctvo zasadal v roku 2002 dvakrát – v júli a v decembri. Hlavnými témami júlového zasadania boli problematika teroristických rizík (vplyv teroristických útokov z 11. 9. 2001 v USA na poistný trh) a poisťovanie cez internet – špecifikácia výhod a nevýhod poistenia cez internet vo vzťahu k poistným maklérom a agentom. Decembrové zasadnutie bolo zamerané na plnenie liberalizačných záväzkov členských krajín OECD vo vzťahu k WTO, návrh smernice o poistení zodpovednosti za škodu spôsobenú živelnými pohromami a ďalšími dopadmi udalostí z 11. septembra na poisťovací trh.
	V rámci Výboru pre poisťovníctvo má úrad zastúpenie aj v Pracovnej skupine pre štatistiku a Pracovnej skupine vládnych expertov pre solventnosť poisťovní. Okrem aktívnej účasti na zasadaniach výboru a pracovných skupín úrad zabezpečuje prostredníctvom svojich zamestnancov aj prípravu všetkých podkladov, správ, hlásení a údajov za poisťovníctvo, vypĺňa všetky dotazníky a podieľa sa tiež na príprave a pripomienkovaní materiálov pripravovaných v rámci OECD.
	Výbor pre kapitálové pohyby a neviditeľné transakcie zasadal v roku 2002 dvakrát – v apríli a októbri. Na aprílovom zasadnutí výboru Slovenská republika predložila “Správu o pokroku v ozdravení bankového sektora a posilnení dohľadu nad finančným trhom”, tzv. Interim Report,  informujúcu o reforme bankového sektora od roku 1999. Slovenská delegácia informovala o programe reštrukturalizácie a privatizácie bankového sektora, zmenách v legislatíve, o výsledkoch hospodárenia bankového sektora, o jeho súčasnej štruktúre, ďalej o bankovom dohľade a dohľade nad kapitálovým trhom a poisťovníctvom, ako aj základných charakteristikách kapitálového trhu a poisťovníctva v Slovenskej republike. Na októbrovom zasadnutí výboru dominovali v agende výboru témy týkajúce sa prípravy novej publikácie Liberalizačných zákonníkov OECD, horizontálnej previerky zahraničnej účasti v telekomunikačnom sektore v členských krajinách ako aj otázok reštrikcie domácej právnej úpravy na poskytovanie finančných služieb domácim inštitúciám kolektívneho investovania pobočkami nerezidentov.
	Úrad sa tiež zúčastňuje na činnosti Koordinačného výboru pre pôsobenie SR v OECD. Tento medzirezortný orgán vznikol v decembri 2000 s úmyslom zabezpečenia účinnej koordinácie účasti SR na práci orgánov a výborov OECD a  za účelom riešenia vzniknutých otázok. Členmi Koordinačného výboru sú zástupcovia všetkých rezortov a inštitúcií (v počte 25), ktoré odborne zastrešujú agendu OECD. 

f)	Akčná komisia US – EU - Slovensko
	V rámci Akčnej komisie US – EU – Slovensko, ktorá jestvuje pod záštitou washingtonského Strediska pre strategické a medzinárodné štúdie (Center for Strategic and International Studies) a Slovenskej asociácie pre zahraničnú politiku je úrad aktívny v Pracovnej skupine pre finančné služby a tvorbu kapitálu, ktorú vedie George W. Handy. Jednou z aktivít skupiny je aj projekt zameraný na podporu vytvorenia orgánu integrovaného dohľadu nad slovenským finančným trhom.

9.2	Úrad v prístupovom procese

	V rámci prístupového procesu Slovenskej republiky do Európskej únie navštívila v dňoch 20. – 24. mája 2002 Slovensko misia Európskej komisie zameraná na slovenský finančný sektor, pričom sa zamerala na posúdenie toho, do akej miery sú orgány a štruktúry súčasného dohľadu nad finančným trhom v Slovenskej republike schopné vyhovieť náročným podmienkam a požiadavkám vnútorného európskeho trhu. 
V rámci tejto návštevy bola hodnotená aj činnosť úradu. Hodnotiaca komisia posúdila súčasný stav kapitálového a poistného trhu v Slovenskej republike a schopnosť úradu vyrovnať sa s požiadavkami, ktoré na jeho činnosť kladie národná a európska legislatíva. Výsledky hodnotenia zhrnula Európska komisia v Prehľade efektivity výkonu dohľadu nad finančnými službami (Peer Review of Effective Financial Services Supervision), ktorý vydala v októbri 2002. V prehľade vyjadrila svoj názor, akým spôsobom bude potrebné upraviť národnú legislatívu a zefektívniť činnosť orgánov dohľadu.  
Úrad v spolupráci s Ministerstvom financií SR a Národnou bankou Slovenska pripravil Akčný plán na riešenie problémov a nedostatkov podľa Prehľadu Európskej komisie. Tento plán prezentoval zástupca úradu dňa 19. decembra 2002 na zasadnutí Expertnej skupiny EK pre efektívny dohľad nad finančnými službami v prístupových krajinách (EFFSAC).
V priebehu prvého polroka 2002 vykonali zástupcovia Svetovej banky hodnotenie úradu v rámci programu hodnotiaceho slovenský finančný sektor (FSAP - Financial Sector Assessment Program).
V rámci tohto programu bol úrad hodnotený z hľadiska súladu:
a)	s Cieľmi a princípmi regulácie oblasti cenných papierov podľa IOSCO (IOSCO Objectives and Principles of Securities Regulation),
b)	so Základnými princípmi pre poisťovníctvo podľa IAIS (IAIS Insurance Core Principles),
c)	s Etickým kódexom Medzinárodného menového fondu pre transparentnosť pri menových a finančných postupoch, časť Regulácia cenných papierov,
d)	s Kódexom  Medzinárodného menového fondu pre transparentnosť v poisťovníctve.
Z 30 základných cieľov a princípov IOSCO sa na činnosť úradu vzťahuje 24, z nich úrad úplne vyhovuje 19 princípom, prevažne vyhovuje 3 princípom a nevyhovuje 3 princípom. Zo 17 základných princípov IAIS sa na činnosť úradu vzťahuje 15, z nich úrad úplne vyhovuje 6 princípom, prevažne vyhovuje 5 princípom, čiastočne 2 princípom a nevyhovuje 2 princípom.
V oblastiach, v ktorých bol úrad hodnotený ako nevyhovujúci, navrhla hodnotiaca komisia ďalší postup. Z neho časť už bola realizovaná (úrad podpísal zmluvu o spolupráci s NBS), prípadná realizácia ďalších častí si vyžiada ďalšiu súčinnosť s inými inštitúciami (ministerstvo financií, parlament) a prípadné zásahy do legislatívy.

9.3	Spolupráca so zahraničnými orgánmi dohľadu 

a)	Dvojstranné dohody o spolupráci
Na základe dohody o vzájomnej spolupráci so zahraničným orgánom dohľadu môže úrad v súvislosti s výkonom dohľadu poskytovať ako aj vyžadovať informácie o dohliadaných subjektoch. Táto výmena informácií je vždy zabezpečená na základe vzájomnosti.
	V priebehu roku 2002 podpísal úrad tieto dvojstranné dohody o spolupráci so zahraničnými orgánmi dohľadu:
•	Memorandum o porozumení týkajúce sa spolupráce v oblasti regulácie poisťovníctva s dozorným orgánom pre oblasť poisťovníctva Rakúskej republiky Bundesministerium für Finanzen (BfF), podpísané 7. 2. 2002 v Bratislave,
•	Dohoda o vzájomnej spolupráci a výmene informácii v oblasti dohľadu nad poisťovníctvom s Ministerstvom financií ČR – Úřad státního dozoru v pojišťovnictví a penzijním připojištění, podpísaná dňa 27. 11. 2002 v Bratislave,
•	Memorandum o porozumení pri výmene informácií a vzájomnej pomoci v oblasti dohľadu nad cennými papiermi s Cyperskou Komisiou pre cenné papiere a burzy, podpísané dňa 27. 9. 2002 v Prahe

b)	Spolupráca s MF ČR (poisťovníctvo) a KCP ČR (kapitálový trh)
	Úrad udržiava nadštandardné vzťahy s oboma partnerskými orgánmi dohľadu v Českej republike – nad poisťovníctvom, ako aj nad kapitálovým trhom. 
	Od roku 2001 sa úrad pravidelne 2 krát do roka stretáva so zástupcami Ministerstva financí ČR – Úřadu státního dozoru v pojišťovnictví a penzijním připojištění, ktorý je orgánom dozoru nad poisťovníctvom v Českej republike. Predmetom týchto stretnutí je konzultácia a riešenie rôznych problémov, ktoré vznikajú pri výkone dohľadu. Ďalej sa diskutujú aktuálne zmeny súvisiace s legislatívou, nakoľko aj Česká republika je v rámci prístupového procesu povinná zosúladiť platnú legislatívu s legislatívou EU a naše štáty majú z historického hľadiska veľmi podobný vývoj. Na týchto stretnutiach sa zúčastňujú aj zástupcovia Ministerstva financií SR, zodpovední za tvorbu legislatívy v oblasti poisťovníctva.
	Rovnako dobré vzťahy si úrad vybudoval aj s Komisí pro cenné papíry, ktorá je orgánom štátneho dozoru nad kapitálovým trhom v Českej republike.

9.4	Technická pomoc

a)	Fondy PHARE
	Krajinám pripravujúcim sa na vstup do Európskej únie poskytuje únia finančné prostriedky okrem iného aj z predvstupového fondu PHARE, aby im pomohla pri príprave na členstvo a zároveň ich zoznámila so svojou štrukturálnou politikou. Z tohto fondu bola hradená najmä predvstupová pomoc zameraná ma harmonizáciu legislatívy s právom EÚ a budovanie inštitúcií.
	Po dokončení projektu PHARE SR98/IB/FI/01, ktorý bol zameraný na oblasti Legislatíva kapitálového trhu, Dozor nad finančnými službami a Dozor nad poisťovníctvom, je úrad aj naďalej zapojený do rozsiahleho projektu PHARE (vypracovanie projektovej dokumentácie k projektu PHARE 2002 a projektu PHARE 2003, úpravy Terms of Reference projektu PHARE 2002 „Strengthening Financial Sector Supervision“, vypracovanie a následné úpravy Project Intent a Logical Framework Matrix projektu PHARE 2003 „Enhancing Insurance and Capital Market Supervision“, vypracovanie a následné úpravy Standard Summary Project Fiche a Logical Framework Planning Matrix projektu PHARE 2003 „Enhancing Insurance and Capital Market Supervision”, vypracovanie Annex projektu PHARE 2003 „Enhancing Insurance and Capital Market Supervision – dodatku projektu – legislatívne normy upravujúce oblasť kapitálového trhu).
	V roku 2002 bol v rámci finančného memoranda schválený projekt „Strengthening Financial Sector Supervision” na sumu  2.0 mil. €. Ide o spoločný projekt s NBS. Tento projekt je v štádiu prípravy tzv. „Terms of Reference“ a jeho praktická implementácia by mala začať po kontrahovaní twinningového partnera v roku 2003. Cieľom projektu je posilnenie a zlepšenie dohľadu nad finančným trhom. Projekt by mal tiež podporiť vybudovanie databázy úradu o dohliadaných subjektoch, a to jednak z finančnej stránky jednak prostredníctvom odbornej pomoci zahraničných expertov.
	Na základe ponuky zo strany EU ako aj požiadavky na ďalší PHARE projekt pre podporu rozvoja a posilnenia dohľadu bol v koordinácii s NBS vypracovaný návrh projektu na sledovanie rizika a vytvorenie tzv. stress testov.

b)	DFID
	V priebehu celého roka 2002 prebiehal projekt technickej podpory a pomoci úradu a Ministerstvu financií SR financovaný britskou vládou prostredníctvom fondov DFID (Department for International Development). Cieľom tohto projektu bolo napomôcť k vytvoreniu dobre fungujúceho, transparentného a  kvalitne regulovaného kapitálového trhu v Slovenskej republike, posilniť kapacity inštitúcií na výkon efektívneho dohľadu nad kapitálovým trhom a napomôcť k ozdraveniu, rastu a rozvoju slovenského kapitálového trhu. 
Britskí konzultanti Barry Bird a Jennie Mills poskytovali v rámci tohto projektu zamestnancom úradu permanentnú technickú podporu pri aplikácii európskych smerníc, školili a odborne konzultovali konkrétne problémy (kapitálová primeranosť, činnosť obchodníkov s cennými papiermi), vypracovali viacero  konzultačných materiálov, manuálov a inštruktáží  zameraných na rozvoj techník regulácie (test odbornej spôsobilosti, príručka k prelicencovaniu obchodníkov s cennými papiermi, príručka k činnosti centrálneho depozitára, príručka k činnosti inšpekčného úradníka), pripravili pravidlá pre obchodovanie s cennými papiermi, intenzívne tiež spolupracovali s Ministerstvom financií SR na príprave zákonov a vykonávacích predpisov z oblasti kapitálového trhu.
Projekt, ktorý bol ukončený na začiatku roku 2003, výraznou mierou prispel k posilneniu odborných kapacít úradu, rozvoju znalostí a regulačných techník zamestnancov, skvalitneniu legislatívy, interných metodických postupov a tým aj dohľadu nad kapitálovým trhom.

10.	Ďalšie činnosti

Okrem činností popísaných v predchádzajúcich častiach tejto správy, úrad vykonáva aj ďalšie činnosti, ktoré mu zveril zákon o dohľade – vedie zoznamy dohliadaných subjektov a ďalších osôb a pravidelne vydáva svoj vestník.

10.1	Vedenie zoznamov

	Úrad vedie zoznamy
a)	osôb, ktorým bolo udelené povolenie podľa zákona o cenných papieroch, zákona o burze cenných papierov, zákona o kolektívnom investovaní, zákona o dlhopisoch, zákona o poisťovníctve a zákona o povinnom zmluvnom poistení,
b)	nútených správcov podľa uvedených zákonov,
c)	ďalších osôb, ak tak ustanoví zákon.
	Úrad tieto zoznamy zverejňuje vo svojom vestníku a na svojej internetovej stránke.

10.2	Vydávanie vestníka

	Úrad vydáva vestník, v ktorom je povinný zverejňovať správy a skutočnosti určené § 46 zákona o dohľade.
	V roku 2002 vydal úrad celkom 6 čísel vestníka:
•	Vestník č. 1/2002 vyšiel v marci 2002. Na 113 stranách obsahoval aktualizáciu zoznamov k 15. 3. 2002, výroky právoplatných rozhodnutí úradu určených na uverejnenie, stanoviská úradu podľa predchádzajúcich predpisov  a ďalšie oznámenia,
•	Vestník č. 2/2002 vyšiel v júni 2002. Na 33 stranách obsahoval aktualizáciu zoznamov k 31. 5. 2002, výroky právoplatných rozhodnutí úradu určených na uverejnenie, metodické usmernenie úradu č. 1/2002, odporúčanie úradu pre obchodníkov s povolením podľa zákona 600/1992 Zb., rozhodnutie dozorného výboru o výške ročných príspevkov na rok 2002, rozpočet úradu na rok 2002  a ďalšie oznámenia,
•	Vestník č. 3/2002 vyšiel v júli 2002. Na 136 stranách obsahoval správu o stave kapitálového trhu za rok 2001, správu o stave poisťovníctva za rok 2001, pomôcku k prelicencovaniu obchodníkov s cennými papiermi, oznámenie o výberovom konaní a ďalšie oznámenia,
•	Vestník č. 4/2002 vyšiel v septembri 2002. Na 40 stranách obsahoval aktualizáciu zoznamov k 31. 8. 2002, výroky vykonateľných rozhodnutí úradu určených na uverejnenie, metodické usmernenia úradu č. 2 a 3/2002 a ďalšie oznámenia,
•	Vestník č. 5/2002 vyšiel v novembri 2002. Na 120 stranách obsahoval polročnú správu o stave kapitálového trhu za prvý polrok 2002, polročnú správu o stave poisťovníctva za prvý polrok 2002, metodické usmernenia úradu č. 4 až 6/2002 a ďalšie oznámenia,
•	Vestník č. 6/2002 vyšiel v decembri 2002. Na 48 stranách obsahoval aktualizáciu zoznamov k 30. 11. 2002, výroky vykonateľných rozhodnutí úradu určených na uverejnenie, metodické usmernenie úradu č. 7/2002, rozhodnutie dozorného výboru o výške ročných príspevkov na rok 2003, rozpočet úradu na rok 2003 a ďalšie oznámenia.
	Všetky čísla vestníka sú verejnosti dostupné v elektronickej forme na internetovej stránke úradu.	

11.	Vymáhané pokuty a príspevky

Nasledujúca časť obsahuje zoznam exekučne vymáhaných pohľadávok z neuhradených pokút a súdne vymáhaných neuhradených ročných príspevkov dohliadaných subjektov.

a)	Neuhradené pokuty

Celková čiastka pohľadávok z úradom vymáhaných pokút predstavovala v hodnotenom období 2 205 000 Sk, z čoho bolo uhradených 150 000 Sk (Slovryb, a. s., Chemika, a. s., Liečebné termálne kúpele a. s., Kúpele Nový Smokovec, a. s., PEhAES a. s.). Z dôvodu insolventnosti spoločnosti CITO, s. r. o. bolo upustené od vymáhania pohľadávky voči tejto spoločnosti vo výške 200 000 Sk. 
Naďalej zostávajú neuhradené pokuty v celkovej čiastke 1 855 000 Sk. Ich prehľad je v nasledujúcej tabuľke:

	Rozhodnutie úradu	 Dohliadaný subjekt	Pokuta 
v Sk	
1	UFT-064/2001/SANE	Poľnoles Invest, a. s.		50 000	
2	UFT-050/2001/SANO	CITO, s. r. o.	200 000	
3	UFT-043/2001/SANO	AURA Slovakia, s. r. o	.	300 000	
4	UFT-075/2002/SANE/R	Gold  Limo, a. s. v likvidácii	20 000	
5	UFT-066/2002/SANE	D. M. B., a. s.	50 000	
6	UFT-038/2001/SANO/R	BESTEX Investment, a. s.	100 000	
7	UFT-039/2001/SANO/R	Slovryb, a. s.		100 000	
8	UFT-069/2002/SANE	EURO SIPOX a. s. holding	30 000	
9	UFT-076/2002/SANE	LIF a. s.   	50 000	
10	UFT-077/2002/SANE	Lovinobanská poľnohospodárska a. s.  	20 000	
11	UFT-078/2002/SANE	Chemika a. s.	15 000	
12	UFT-079/2002/SANE	Liečebné termálne kúpele a.s.	10 000	
13	UFT-080/2002/SANE	Prefabetón a.s.	30 000	
14	GRUFT-005/2002/SANE	Kúpele Nový Smokovec, a. s.   	15 000	
15	UFT-062/2001/SANE	BON, a.s.	50 000	
16	UFT-041/2001/SANO	Capital Investment o. c. p., a. s.	1 000 000	
17	UFT-066/2002/SANE	D.M.B. a. s.		50 000	
18	G RUFT-03/2002/SANE	Hydroeko a. s.		20 000	
19	GRUFT-004/2002/SANE            	PEhAES a. s.		10 000	
20	UFT-056/2001/SANE	Zámočnícke Konštrukcie – výroba a montáže, a. s.	50 000	
21	UFT-067/2002/SANE/R	WUSAM-Inžiniering, a. s.	30 000	
Spoločnosť GOLD LIMO a. s. vstúpila dňa 20.3.2002 do likvidácie, a preto pohľadávka voči nej vo výške 20 000 Sk bola uplatnená u likvidátora. 
b)	Neuhradené príspevky

Úrad v hodnotenom období začal súdne vymáhať neuhradené ročné príspevky od týchto prispievateľov: 

	Dohliadaný subjekt	Príspevok v Sk	
1	001 SLOVAKIA team, s. r. o.	10 000	
2	AGW, s. r. o.		10 000	
3	AT-INVEST, spol. s r. o.		10 000	
4	BEW s. r. o.	10 000	
5	BOSSI, s. r. o.	10 000	
6	DENAX, a. s.	10 000	
7	FIPOS a. s.	10 000	
8	HM Trade services, s. r. o.	10 000	
9	M&F v. o. s.			10 000	
10	MAKLER CONSULTING, s.  r.  o.	10 000	
11	MARKET-KOOP, s. r. o.		10 000	
12	MG plus, s. r. o.	10 000	
13	TOP INVEST s. r. o.	10 000	
14	PK-BROKER, s. r. o.	10 000	
15	Mária Kelemenová	2 000	
16	Ľubor Záborský	2 000	
17	Ing. Pavol Országh	2 000	
18	Ing. Ivana Hodálová	2 000	
19	Ing. Radovan Fáber	2 000	

Na majetok spoločnosti AGW s. r. o. bol v decembri 2002 vyhlásený konkurz, a preto pohľadávka voči tejto spoločnosti bola uplatnená u konkurzného správcu. 

12.	Vnútorná kontrola

	Vnútorný  kontrolný systém tvoria na úrade dozorný výbor úradu, referát vnútornej kontroly a vedúci zamestnanci úradu. Dozorný výbor úradu  kontroluje hospodárenie úradu v rozsahu danom zákonom o dohľade. Vedúci zamestnanci úradu vykonávajú kontrolnú činnosť v rozsahu danom organizačným poriadkom úradu tým, že riadia, usmerňujú a kontrolujú činnosť podriadených zamestnancov. V oblasti hospodárenia zodpovedajú za hospodárnosť, potvrdzujú prevzatie dodávok tovarov, prác a služieb, kontrolujú stav zverených prostriedkov a pod.

	Referát vnútornej kontroly je podriadený priamo rade úradu. Vo svojej činnosti sa riadi zákonmi, všeobecne záväznými právnymi predpismi a vnútorným predpisom úradu – Smernicou o vykonávaní vnútornej kontroly na úrade. Samotný výkon kontrolnej činnosti je v zmysle uvedenej smernice zabezpečovaný vykonávaním plánovaných kontrol, mimoriadnych kontrol a tematických previerok. Plán kontrolnej činnosti schvaľuje rada úradu na každý kalendárny rok. Výkon mimoriadnych kontrol a tematických previerok schvaľuje rada úradu alebo vedenie úradu na základe získaných vlastných informácií alebo podnetov právnických alebo fyzických osôb. Z vykonanej kontroly je spracovaná Správa o výsledku kontroly, ktorá obsahuje označenie kontrolovaného útvaru, miesto a čas vykonania kontroly, predmet kontroly, kontrolované obdobie, kto kontrolu vykonal, preukázané kontrolné zistenia, dátum spracovania správy, podpis kontrolóra a podpisy zodpovedných zamestnancov. Ak sa kontrolou nezistí porušenie všeobecne záväzných právnych predpisov alebo vnútorných predpisov úradu, vyhotovuje sa záznam.
	V roku 2002 schválený plán kontrolnej činnosti ukladal referátu vnútornej kontroly vykonať celkom štyri kontroly, ktoré boli zamerané najmä na činnosť úradu v súvislosti s  dodržiavaním zákonov upravujúcich oblasť pôsobenia subjektov na kapitálovom trhu a poisťovníctva, ako aj dodržiavanie zákonov a všeobecne záväzných právnych predpisov a vnútorných predpisov úradu upravujúcich oblasť hospodárenia. Predmetné kontroly boli do konca roka 2002 vykonané. V roku 2002 nebola vykonaná mimoriadna kontrola alebo tematická previerka. Výsledky kontrol sú zdokumentované v jednotlivých správach o výsledkoch kontroly, resp. záznamoch a tieto boli predkladané na rokovanie rady úradu. Vykonanými kontrolami neboli zistené závažné porušenia zákonov alebo všeobecne záväzných právnych predpisov, ktoré by zakladali trestno-právnu zodpovednosť zamestnancov kontrolovaných subjektov. Najčastejšie dochádzalo k porušovaniu vnútorných predpisov úradu ich nesprávnou, resp. nedôslednou aplikáciou v každodennej praxi a spravidla boli odstránené už v priebehu vykonávaných kontrol. Na odstránenie zistených nedostatkov boli radou úradu schválené konkrétne a termínované opatrenie. Kontrolu plnenia týchto opatrení vykoná referát vnútornej kontroly pri následných kontrolách.
	Referát vnútornej kontroly má na úrade najmä preventívny charakter. Má za úlohu kontrolovať dodržiavanie zákonov, všeobecne záväzných predpisov a vnútorných predpisov úradu aby sa predišlo prípadom, ktoré by mali za následok vyvodzovanie trestno-právnej alebo inej zodpovednosti voči konkrétnym zamestnancom úradu.

Záver

Rok 2002 bol prvým rokom činnosti úradu v nových podmienkach stanovených zákonom. Svoje činnosti, pre ktoré bol zriadený, vykonával úrad v hodnotenom období od 1. 4. 2002 do 31. 12. 2002 plne v súlade so zákonom o dohľade a etabloval sa tak ako orgán plne nezávislý od štátneho rozpočtu, politických vplyvov a vplyvov podnikateľskej sféry,  ktorý je pri výkone svojich funkcií kontrolovateľný a svoju činnosť vykonáva na profesionálnej úrovni zodpovedajúcej kritériám kladeným na výkon dohľadu u porovnateľných medzinárodných dozorných orgánov.
Takéto pozitívne hodnotenie potvrdila napokon aj misia Európskej komisie zameraná na slovenský finančný sektor, ktorá sa v máji 2002 zamerala na posúdenie toho, do akej miery sú orgány a štruktúry súčasného dohľadu nad finančným trhom v Slovenskej republike schopné vyhovieť náročným podmienkam a požiadavkám vnútorného európskeho trhu.
Z pohľadu budúceho vývoja a smerovania činnosti úradu bude potrebné zameranie sa do nasledovných ťažiskových oblastí :
•	z hľadiska pripravovanej integrácie dohľadu zintenzívniť spoluprácu s NBS , tak v oblasti operatívnej výmeny informácií o spoločne dohliadaných subjektoch, ako aj pri uplatňovaní metód a postupov pri výkone dohľadu a následnom spracúvaní a analyzovaní údajov z predkladaných hlásení,
•	v oblasti tvorby, výkladu a uplatňovania regulačných predpisov zostáva naďalej ťažiskovou spolupráca s Ministerstvom fianncií SR, v súčasnej dobe hlavne pri príprave rekodifikácie zákona o kolektívnom investovaní,
•	v oblasti zlepšenia výkonu dohľadu na diaľku je potrebné zabezpečiť postupné vybudovanie účinného systému včasnej výstrahy (early warning systému),
•	pre účely operatívnejšieho posudzovania a prípadného potrebného zásahu úradu do činnosti burzy cenných papierov i centrálneho depozitára, bude potrebné zriadenie priameho (on-line) prepojenia úradu do systému oboch inštitúcií,,
•	vzhľadom k zámeru vlády SR preniesť výkon dohľadu nad subjektmi kapitalizačného piliera dôchodkového zabezpečenia ako aj subjektmi, ktoré vzniknú transformáciou doplnkových dôchodkových poisťovní, bude potrebné vytvoriť odbornú skupinu zameranú na prípravu na výkon týchto činnosti,
•	osobitnou oblasťou v činnosti úradu, v ktorej očakávame významné zmeny po vstupe SR do EÚ, je prispôsobenie sa výkonu dohľadu novým podmienkam v rámci EÚ. Tu pôjde predovšetkým o sledovanie a dohliadanie subjektov pri cezhraničnom poskytovaní služieb, voľnom vstupe a pôsobení poskytovateľov investičných služieb a subjektov kolektívneho investovania na území SR, a tým aj zintenzívnenie spolupráce s orgánmi dohľadu v rámci krajín EÚ,
•	v súvislosti s rastúcou medzinárodnou spoluprácou je zámerom úradu zintenzívniť svoju činnosť v medzinárodných organizáciách združujúcich orgány dohľadu, najmä v pracovných skupinách zameraných na prípravu európskej legislatívy, na implementáciu práva a výmenu skúseností v oblasti regulácie a dohľadu.
Plnenie týchto zámerov si bude vyžadovať nasadenie na vysokej odbornej, profesionálnej a jazykovo vybavenej úrovni všetkých pracovníkov úradu.